विजय पर्व (भोजपुरी उपन्यास, भाग -1) - साहित्यप्रीत\nविजय पर्व (भोजपुरी उपन्यास, भाग -1)\nजमशेदपुर भोजपुरी साहित्य परिषद\n(भोजपुरी उपन्यास )\nउपन्यासकार : नीतू सुदीप्ति ‘नित्या’\nप्रकाशक : जमशेदपुर भोजपुरी साहित्य परिषद्\nहोल्डिंग नं . 102, जोन नं . 11,\nबिरसानगर, जमशेदपुर . 831019, (झारखंड)\nप्रथम संस्करण : मई,2018\nसर्वाधिकार :© नीतू सुदीप्ति ‘नित्या’\nई.मेल : [email protected]\nA Bhojpuri Novel by Nitusudipti‘nitya’\nयह पुस्तक या इसका कोई भी भाग लेखिका की लिखितअनुमति के बिना पूर्णयाआंशिकरूपसेइलेक्ट्रानिकअथवायांत्रिक (जिसमें नाटक /फिल्म/सीरियल/फोटोग्राफिकरिकार्डिंग/ पीडीएफ फारमेट भी सम्मिलितहै) अभिलेखनविधिसेयासूचनासंग्रहतथापुन: प्राप्तपद्धति (रिट्रीबल) अथवाअन्यकिसीभीप्रकारसेपुन: प्रकाशित, अनूदित या संचारित नहीं किया जासकता।\nदिल्ली के दामिनी के जवरे\nविश्व के ओह तमाम लइकिन के\nजे सँवरी, पमली आ बारली के रूप में\nगुजर गइल बाड़ी जा\nआ अब आपन अधिकार\nले आपन भविष्य सुधारत बाड़ी जा\nजमशेदपुर भोजपुरी साहित्य परिषद् के प्रकाशन क्रम के आगे बढ़ावत 53वाँ फूल के रूप में पहिला बेरि महिला रचनाकार श्रीमती नीतू सुदीप्ति ‘नित्या’ के उपन्यास ‘विजय पर्व’ अपने सभे का सोझा बा। ई उपन्यास सन् 2005 से 2015 तक ‘संवरी’ नाम से भोजपुरी-हिन्दी के साहित्यिक पत्रिका ‘निर्भीक संदेश’ में धारावाहिक प्रकाशित होत खूबे ख्याति हासिल कइलस। अब ऊ मामूली बदलाव के साथ अपना उपरोक्त नामकरण से एक बेरि फेनु पाठक वृंद का सोझा परोसल गइल बा। उमेद बा, पाठकगण एकर भरपूर स्वाद लीहें आ बेहिचक आपन बेलाग प्रतिक्रिया परिषद् भा रचनाकार के पता पर जरूर भेजिहें।\nनीतू सुदीप्ति ‘नित्या’ सन् 1997 से साहित्यिक लेखन कार्य शुरू कइलीं आ बहुते कम समय में ई भोजपुरी आ हिन्दी के साहित्यिक क्षेत्र में खूबे ख्याति अर्जित कइली। नीतू के रचना देश भर के कई प्रमुख पत्र-पत्रिकन में प्रकाशित होत रहल बाड़ी स। एह पुस्तक के पहिले इन्हिकर दूगो हिन्दी कहानी संग्रह प्रकाशित हो चुकल बा। ‘नित्या’ जी एगो संवेदनशील रचनाकार बाड़ी। समाज में हो रहल नारी उत्पीड़न के रोज नया-नया घटना इन्हिका से देखल ना गइल तब सन् 1999 में विवश होके आपन धारदार कलम उठवली आ ‘संवरी’ उपन्यास लिखे के क्रम शुरू कइलीं। इहे ‘संवरी’ के रूप में इन्हिकर साहित्यिक पौध आज ‘विजय पर्व’ बनि के फेड़ अस खाढ़ बा। अंत में, परिषद् के ओर से ओह तमाम लोगन के प्रति आभार व्यक्त करत बानी, जेकर कवनो ना कवनो तरह के सहयोग एह पुस्तक प्रकाशन में मिलल बा।\nडॉ0 अजय कुमार ओझा\n( डॉ0 निर्भीक जयंती )\n21 मई, 2018 ई.\nप्रधान सचिव, जमशेदपुर भोजपुरी साहित्य परिषद्\nतेरे माथे पे ये आँचल तो बहुत ही खूब है लेकिन\nतू इस आँचल से इक परचम बना लेती तो अच्छा था।\nअँचरा से परचम बनल ‘सँवरी’ उपन्यास के ‘विजयपर्व’ के रूप में देख के मन निहाल हो गइल।पिछला दस बरिस ले भोजपुरी पत्रिका ‘निर्भीक संदेश’ में नीतू सुदीप्ति ‘नित्या’ के ‘सँवरी’ नाँव से जवन उपन्यास किश्त –दर –किश्त पढ़े के लगातार मिलल आज ओही छोट-छोट टुकड़न से संवरल संपूर्ण उपन्यास ‘विजय पर्व’ एगो बड़ संदेश लेके अवतरित भइल बा। एह दुनिया के आधी आबादी माने लइकिन आ मेहरारून के दुनिया अब कमजोर नइखे। ई अपना भूमिका आ हक के निर्णय ले सकतिया ओकरा खातिर लड़ सकतिया।\nऔरत हूँ मगर सूरत – ए – कोहसार खड़ी हूँ,\nइक सच के तहफ्फुज के लिए सबसे लड़ी हूँ।\n– फरहत जाहिद\n‘विजय पर्व’ के संपूर्णता से पढ़के नीतू सुदीप्ति ‘नित्या’ के रचनाशीलता परबहुत विश्वास जागता। मेहरारून आ लइकिन के सामाजिक-सांस्कृतिकआ आर्थिक समस्या, ओकर पीड़ा आ बेबसी, एह सभ के प्रतिसंवेदना आ जागरूकता खातिर लेखिका के लगे बहुते बारीक दृष्टिबा। आजो समाज में लइकिन के केतना रूप आ आयामन में उत्पीड़न सहे के पड़ेला, टूटे आ जुड़े के पड़ेला आ सम्मान के जीवन खातिर गहन संघर्ष करे के पड़ेला, एकर चित्रण बा ‘संवरी’, ‘पमली’ आ ‘बारली’ के जीवनगाथा। उपन्यास में समाज के दकियानूसी सोच, मेहरारून लइकिन के प्रति कट्टर पूर्वाग्रह, शोषण के विभिन्न रूप सभ उजागर हो रहल बा। भारतीय समाज में जवान होत आ आपन जिनगी गढ़त लइकिन के जीवन में कतना विकट चुनौती होला एकर बहुत सटीक चित्रण उपन्यास ‘विजयपर्व’ में लेखिका कइले बाड़ी।\nपितृसत्तात्मक समाज में मेहरारू हर काल में शोषित, पीड़ित आसंघर्षशील रहल बाड़ी। समाज के शक्ति सदैव पुरूषन के हाथ मेंरहल आ ऊ कवनो ना कवनो हथकंडा अपना के मेहरारून के मान-मदर्नकरत रहलन। शोषक – शोषित के जवन घिनावन बेवस्था भारतीयसमाज के खोखला करत रहल ओकरा भीतर कइएक उपबेवस्थाबा । जइसे ‘मालिक-मजूर’, ‘स्वामी-गुलाम’, ‘पूँजीपति-श्रमिक’, ‘स्त्री- पुरूष’ आदि। सब बेवस्था त खुल्लम-खुल्ला उजागर आ अपना पूरा संरचना के साथे एकरा में स्त्री-पुरूष के ‘शोषित-शोषक’ उपबेवस्था बहुते कुरूप आ छल-प्रपंच से भरल बा। एह में बहुत घातक साजिश आ गहीर चाल चलल गइल बा। संबंधन आ रिश्तन के सुन्नर डोर में बान्ह के, ओह रिश्तन में प्यार आ संवेदना के महिमामण्डित क के मेहरारून के देह, मन आ धन के शोषण कइल जा रहल बा।\nमेहरारून के कोमलता आ संवेदना, जे ओकर सबसे बड़ शक्तिहोला, ओकर सुन्दरतम विशिष्टता होला – ओही प साजिशी आक्रमण कइल गइल बा। साँच बात त ई बा कि प्रेम आ संवेदना सम्मान के सहोदर होले जो एक-दोसरा बिना रह ना सकेले। विडम्बना रहल कि पुरूष नारी के खाली प्रेम-संवेदना के देवी बना त दीहलस। बाकिर, सम्मान न समर्पित कर सकल ओकरा मात्र ‘भोग्या’ मान लिहलस।\nदेह के शुचिता के आगे नारी-सम्मान के कवनो आधार ना मनलस, देह से बेसी नारी के कवनो अस्तित्व ना बुझलस। एह सच्चाई के मखमली शब्दन आ रिश्तन के नांव से ढाँपे के कोशिश कइल गइल बाकिर साँच त साँच होला – ऊ आपन कुरूप चेहरा उघाड़िए देवेला –\nऔरत अपना-आप बचाए तब भी मुजरिम होती है।\nऔरत अपना-आप गँवाए तब भी मुजरिम होती है।।\nबहुते संतोष आ खुशी के विषय बा कि हर काल में, खास कके शिक्षा तकनीक के दौर में पुरूष काफी हद तक समझदार, सजग आ सचेत हो रहल बाड़न। सूरत–ए-हाल बदले में समय लागी । शोषक से सहयोगी बने के बीच के रास्ता बहुत कठिन आ उबड़ – खाबड़ होला। बाकिर, जब मुसाफिर तैयार होला त मंजिल जरूरे मिलेला।\nनीतू सुदीप्ति ‘नित्या’ के ई उपन्यास एह सुन्दर बदलाव के संकेतदेता तबे त बिटेस के खिलाफ बारली के भाई, बाबूजी आ भाई के दोस्त लोगिन के जमात भी एह स्थिति के बदल डाले के बीड़ा उठवले बा। नीतू के उपन्यास ‘विजय पर्व’ समाज आ इन्सान में आस्था जगावता, आशा के किरण के संकेत देत बा। ‘गरिमावादी’ दर्शन के दीया जरावत एह उपन्यास के भोजपुरी साहित्य में प्रवेश, एह बात के घोषणा बा कि मेहरारू अपना पर होत जुल्म, अपमान, बंधन आ शोषण के पहचान कर लेले बाड़ी। अपना पीड़ा आ बेबसी के प्रति जागरूक हो के तैयार हो रहल बाड़ी एह बरअक्स आपन नयकी भूमिका में – नया तकनीक आ जुगत के साथे। नारी के कलम से नारी के पीड़ा आ साहस के गाथा ‘विजयपर्व’ भोजपुरी गद्य साहित्य के नयकी ऊर्जा आ दृष्टि से समृद्ध करी – आशा बा नीतू के अगिली रचना आउर मोट, मजिगर आ भाषा के कसावट के साथे आई।\nअनुजा नीतू सुदीप्ति ‘नित्या’ के लेखनी के बहुते बधाई आ ढेरेशुभकामना। असही इनकर लेखनी निरंतर चलत रहो… माईभाषाभोजपुरी के अंचरा भरत रहो।\nबहुत शुभकामना !\nडॉ0 संध्या सिन्हा\n( जमशेदपुर भोजपुरी साहित्य परिषद )\nबंद आंखि से देखल सपना जब हकीकत बनि के पूरा हो जाला त अनघा खुशी होला। आजु उहे खुशी हमरा मिल रहल बा – धारावाहिक उपन्यास ‘सँवरी’ के नया नांव ‘विजय पर्व’ के किताब रूप में छपल देखि के। ई खुशी बहुते अनमोल बा।\n1999 से 2002 के बीच ई उपन्यास लिखाइल रहे। हम एकरा के हिन्दी से भोजपुरी में बहुते बार अनुवाद कइली। 2005 से ‘निर्भीक संदेश’ में ‘सँवरी’ शीर्षक से छपे लागल। छपे के प्रक्रिया बहुते धीम रहे। बाकिर पूरा हो गइल 2015 में।\nहम 1997 से लिखत बानी। छोटे-छोटे कहानी–कविता। टी0 बी0 आ अखबार में हरमेशा दहेज हत्या से मरल-जरल लइकी के खबर, कुंआर लइकी के माई बन जाए के आ ओकरा बाद आत्महत्या के खबर आ लइकी-मेहरारू के इजति लूट जाए के खबर खूबे छपात आ देखावल जात रहे। आजो बदस्तूर ई जारी बा। हम बहुत संवेदनशील बानी। ई सभ खबर देखि-पढ़ि के हमार रोआँ-रोआँ सिहर जात रहे आ मन में खूबे बेचैनी मचल रहत रहे। पाशविक स्थितियन के शिकार लइकिन हमरा मन में आगि लगवले रहत रहिसन। लोर बनि के आपन-आपन सवाल के तलवार हमरा प भिड़वले रहत रहिस। उहनिए के दुख से व्यथित हमरा कलम से आगि जइसन बात निकले लागल।\nहम सच कहत बानी – ओइसन जहरीला संवाद लिखे में हम मने-मने खुदे डेराइल रहीं बाकिर एगो लेखक के कहल बात कि ‘लेखक बवाल से ना डेराये’ से मन थिर भइल रहे।\nहम आदरणीय श्री सुरेश कांटक जी के धन्यवाद देत बानी। उहें के तेरह बरिस पहिले ई उपन्यास के ‘निर्भीक संदेश’ के चउखट तक पहुंचवले रहीं। ‘सँवरी’ छपे में बड़ा देर होत रहे आ हमार घबराहट बढ़ल जात रहे। अजय भइया (निर्भीक संदेश के सम्पादक) हमरा के धीरजा धरावत रहनीं कि चाहे कुछु हो जाए हम एकरा के पूरा छापिए के रहब। उहां के आपन वादा पूरा कइनीं। हम आदरणीय डॉ0 अजय ओझा जी के हृदय से आभारी बानीं। हम आभारी बानीं डॉ0 विष्णुदेव तिवारी जी के जेकरा बहुमूल्य सुझावन से ‘विजय पर्व’ के वर्तमान रूप निखारे में बहुत मदद मिलल। हम कृतज्ञ बानी आदरणीया दीदी डॉ0 संध्या सिन्हा जी के, जे एह उपन्यास पर आपन विद्वतपूर्ण भूमिका लिख के हमार मान बढ़वले बाड़ी। अंत में, अपना पाठक लोग के प्रति हार्दिक आभार व्यक्त करत बानी, जे धारावाहिक रूप में ‘संवरी’ के दस बरिस ले पढ़ल।\nअब हाथ जोरि के विनती बा अपने सभ से कि एह ‘विजय पर्व’ प आपन नेह-छोह बनाईं आ एकरा प आपन बेलाग प्रतिक्रिया दीहीं ताकि भविष्य में हमार कलम से कुछु आउर बढ़िया रचना निकले।\n2002 के ही ऊ समय रहे जब लखनऊ के डाक्टर हमरा के छव महीना के मेहमान बतवले रहे। हमरा दिल में सुराख (छेद) बा एकरा वोजह से। हमरा भिरी समय कम रहे आ ई उपन्यास पूरा करे के रहे। रात दिन लिखि के एकरा के हम हाली से हाली पूरा करत रही ई सोचि के कि यदि हम मरि जाइब तऽ जवन बात हम कहल चाहत बानी ऊ सब हमरा जवरे चलि जाई। एही से राति के 12 बजे लिखल बंद करत रहीं आ3बजे भोर से फेनु लिखल शुरू करत रहीं। शायद ई हमरा अनवरत लेखन के ही चमत्कार रहे कि आजो हम खाढ बानी। अब त हमरा खुद से ई वादा बा कि हमार नाता जइसे दवाई से मृत्यु तक रही, ओइसे कलमो से रही।\nएह उपन्यास में जेतना जगह कहाउत के प्रयोग भइल बा ऊ सभ हमरा माई के कहल ह। उहां के सादर परनाम करत श्रद्धांजलि।\nआगे श्री नारायण के जइसन मरजी।\n19 . 10 . 2017( दीपावली )\nसँवरी, पमली आ बारली तीनों सात-आठ बरिस के छोट-छोट लइकीरहीं। ऊ तीनों एक दोसरा के सखी रही। ओह लोग के बीच ऊँच-नीच के कवनो भेद-भाव ना रहे। खाली सखियारो रहे एक दोसरा खातिर। खेल-कूद, पढ़ाई-लिखाई आ खाना-पीना सभ एके जवरे होत रहे। अइसन सखियारो देखि के सभे कहे कि ई बड़ हो के खूबे नाँव कमइहें स।\nएक दिन पमली खेलते खेलत कतहूं से गुलाब के दू गो पौधा उखाड़ केले अइली। सोचली, कतहीं लगा दीहीं। ऊ ई बाति सँवरी आ बारली केबतवली। बारली सोंच के कहली,‘‘नदी किनारे किरिसना जी के मंदिर बा नू, ओहिजे बगल में हमनी के जमीन बा ओह में फूल के खूब गाँछी लागल बा। काहें ना ओहिजे ई गुलाब के पौधा लगा दिहल जाउ, जब एह में फूल खिली त भगवान जी पर चढ़ावल जाई।’’\nसँवरी, पमली के ई बाति ठीक लागल। तीनों जानी मंदिर गइली। जमीनखोनली आ बारली नदी में से पानी ले अइली। आ खुशी-खुशी दूनों गुलाब के पौधन के लगा दिहली।\nपौधन के लगा के बारली कहली, ‘‘ई पौधा हमनी के सखियारों केनिशानी होइहें स, काहे कि हमनी तीनों मिलि के एकनी के लगवनी हा जा।जइसे – जइसे ई गुलाब के पौधा बड़ हाइे हें स, ओइसे -ओइसे हमनी के सखीयारों बढ़ी आ खूब गहिरा होई, ठीक नू ?’’\n‘‘आजु से हमनी के एहिजे खेले के।’’ सँवरी कहली।\n‘‘अब एकनी के देख-रेख हमनिये के करे के पड़ी।’’ पमली कहली।\nओही दिने से ऊ तीनों सखी ओह गुलाब के दूनों पौधन के सेवा मिलिजुल के करे लगली।\nपनरह दिन बाद ओह में नया-नया टूसा निकलि आइल। टूसा देखि केतीनों जानी खूबे खुश भइली कि हमनी के लगावल पौधा लागि गइल। गते – गते दिन कटत गइल। कुछ दिन का बाद ओह लोग के सेवा के फल लउके लागल। दूनों पौधन में तीन-तीन गो गुलाब के कली निकलि आइल।\nओह कलियन के देखि के तीनों जानी के खुशी के ठिकाना ना रहे। तीन-चार दिन बाद ऊ कली खूब सुन्नर-सुन्नर फूल बनि गइली स। लाल-लाल आ पीयर-पीयर गुलाब के फूल फुलाइल त बड़ा सोभत रहे। पमली के मन फूलन प लोभा गइल। मन कइलस कि एगो तूर लीहीं बाकिर बारली मना क दिहली,‘‘ना ना, तूरऽ मत, खिले द। ई हमनी के सखियारों के निशानी ह। असहीरहे द। खूबे बढ़े द।’’\n‘‘काहे ना एह फूलन के काल्हु किरिसना जी प चढ़ा दीहीं जा। कुल्हमिला के छव गो फूल बा। तीनों आदिमी एगो लाल एगो पीयर फूल चढ़ा देबे के।’’ सँवरी खुश होके कहली।\n‘‘ई बात ठीक कहलू हा। किरिसना जी हमनी के आसिरबादो दीहें।आखिर उहों के त सुदामा जी के संघतिये रहीं।’’ पमली फूलन के सुहरावते कहली।\n‘‘ठीके त बा। काल्हु जन्माष्टमी ह। किरिसना जी के जन्म दिन। काल्हुजन्माष्टमी भूखे के आ इहे फूल चढ़ावे के। अबहीं ले हमनी के कवनो परब नइखी जा भूखल। अपना-अपना माई से पूछि लेबे के।’’ बारली अपना मन के बाति कहली।\nदोसरा दिने तीनों जानी नहा धो के नया-नया फराक-सलवार पहिन केकिरिसना जी के मंदिर में गइली आ एक- एक गो लाल-पीयर गुलाब के फूल तूरि के किरिसना जी प चढ़ा के पूजा कइली। तीनों जानी मने-मने प्राथनों कइली, ‘हे किरिसना भगवान, जइसे रउवा सुदामा जी के संघतिया रहीं, ओसहीं हमनियों के एक दोसरा के सखी हईं जा। हमनी के सखियारों हरदम बनवले राखब। कबो अलगा जनि करब।’’\nएकरा बाद तीनों जानी मिलि बाँटि के हलुआ खइली।\nएही तरे दिन कटत गइल। खेलत-कूदत सेयान होखे लागल लोग।जइसे-जइसे गुलाब के दूनों पौधा बढ़त गइले स ओइसे-ओइसे ओह लोग के सखियारों बढ़त गइल। सँवरी, पमली आ बारली बड़ होखे लगली।\nअब ऊ तीनों सोलह बरिस के सेयान लइकी हो गइली। रोज लेखाकिरिसना जी के मंदिर प पूजा करे गइली। पहिले ही लेखा ऊ दूनों गुलाब के पौधा खूब फूलाइल रहे सँवरी, पमली आ बारली एक-एक गो लाल – पीयर फूल तूरि के किरिसना जी के चरन प चढ़वली आ घीव के दीया बारि के एके साथे आरती उतरली।पूजा कइला के बाद गुलाब के भीरिये आपन-आपन पूजा के डोलचीध के बइठली आ बतियावे लगली।\n‘‘जब से ई गुलाब के पौधा लगवले बानी जा, तब से एकर फूल किरिसनाजी के चढ़ावत बानी जा।’’ पमली गुलाब के पतई छुअते कहली।\n‘‘आउर आगहूँ चढ़ावते रहब जा। ई किरिसना भगवान के किरिपे नू हकि हमनी केसखियारों अबही तक ले बनल बा, ना त छोटपन के सखियारोबड़ भइला प खतम हो जाला।’’ सँवरी कहली।\n‘‘हमनी के सखियारों त बुढ़ारी तक ले चली।’’ बारली परसादी देतेकहली।\n‘‘अब हमनी के बड़ हो गइनी जा। हमनी में समझदारी आ गइल।’’ सँवरी परसादी हाथ में लिहले आ मुँह में डालते कहली।\n‘‘लागत बा, तू बिआह के तइयारी करत बाड़ू। एही से बड़ लेखा बोलतबाड़ू।’’ बारली हँसते कहली।\n‘‘हमार बाबू त अठवें क्लास से लइका खोजत बाड़न । बाकिर मिलबेना कइल। माई मनो क देलस कि मैट्रिक क लीही ओकरा बादे बिआह होई। हम मैट्रिक पास होईं चाहे फेल, ओकरा बाद हमार बिआह होइये जाई।’’ सँवरी कहली।\n‘‘त का तूं हमनी से दूर चलि जइबू ?’’ पमली पूछली।\n‘‘धत् पागल। बिआह के मतलब ई थोरे भइल। ससुरा से अइबे करब।’’ सँवरी पमली के हाथ पकड़ि के कहली।\n‘‘तब तहार बिआह जलदिये हो जाई। काहे से कि हमनी के दसवाँ मेंपढ़ते बानी जा आ पाँच-छव महीना में मैट्रिक के परीक्षा होइये जाई।’’ बारली उदास हो के कहली।\n‘‘हँ, अबकी के लगन में बाबू हमरा के पार कइये दीहें। ऊ त बिआहखातिर रूपियों जुटावत बाड़न। कहेलन कि सँवरी तनी अउरी साफ रहित त कबे एकर बिआह हो जाइत। दू-चार गो लइका वाला हमरा के देखबों कइलन स बाकिर ऊ ढेरिखा तिलक आ दहेज के सामान मांगत रहन स। बाबू के भीरी अतना हइये नइखे, दीहें कहँवा से।’’ सँवरी आपन देह निरेखत कहली।\n‘‘गोर-साँवर त अदिमिये नू होला। का बिना रूपिया आ समान लेलेबिआह ना होला।’’ बारली पूछली।\n‘‘तू हूँ एकदमे पागले बाड़ू। आजु-काल्हु बिआह करे खातिर लइकी केमाई-बाबू भीरी खूबे रूपिया चाहीं, तबे ऊ अपना बेटी के बिआह क सकिहें। ना त कुँआर बेटी के घर में बइठा के रखिहें। रूपिया बिना कतने माई-बाबू आ बेटी जहर खा के मरि जात बाड़े। इहे हमनी के समाज के नियम भइल बा आजु–काल्हु।’’ पमली समुझवली।\n‘‘तब काहें सभ केहू दहेज ना लेबे के भासन देवे ला ? अइसे होई त हमबिआहे ना करब।’’ बारली खीसिया के कहली।\n‘‘तूं लोगन के बाति अब छोड़ि द। जहिया बिआह करे के होई, ओह घरीसेचिहऽ। अबहीं अपना पढ़ाई प धेयान द। कहेलू कि बड़का पुलिस अफसर बनब। ओकरा खातिर सभ विषय में जादा-जादा नंबर ले आवे के पड़ी।’’ पमली कहली।\n‘‘हम त बड़का पुलिस अफसर बनबे करब, तू का बनबू ?’’ बारलीपमली से पूछली।\n‘‘हमहूं मास्टरनी बनि जाइब।’’ पमली मुसुका के कहली।\n‘‘त हम का बनब ?’’ सँवरी पूछली।\n‘‘तू बबुआ – बुचिया के माई बनिहऽ।’’ ई कहि के पमली आ बारली एकेसाथे हँसे लगली।\n‘‘अपने मास्टरनी आ पुलिस अफसर बनबू लोग आ हमरा के…।’’ अतना कहि के सँवरी, पमली आ बारली के चोटी खींचे लगली।\n‘‘हमनी तीनों में से केहू के त बबुआ – बुचिया के माई बनही के पड़ी।’’ कह के पमली ठहाका लगवली।\n‘‘रूकऽ, तहरा के अबहिये बतावत बानी।’’ सँवरी कहली।\n‘‘ऊ अबही बाद में बतइहऽ, पहिले हलुआ खियावऽ। बड़ा जोर से भूखलागल बा।’’ पमली पेट टटोलते कहली।\n‘‘एकदिन भूखल बाडू़ त अतना भूख लाग गइल ? आ जवन रोज होतनाखालू।’’ सँवरी हँसते कहली।\n‘‘पमली, घबड़ा मत, अइसे त कृष्ण जन्माष्टमी के दिने राति में हलुआखाइल जाला, बाकिर हमनी के दिन में हलुआ खा लेब जा, त हरज थोड़े होई। किरिसना भगवान जानत नइखीं कि छोट-छोट लइका लइकिन के भूख कुछ जादे लागे ला।’’ बारली कहि के हँसे लगली।\n‘‘माने कि तूं अबही छः महिनवे बाड़ू का ?’ सँवरी हँसते पूछली।\n‘‘तहरा कोरा में बइठि के छः महिनवा का दू महिनवा बन जाईं।’’ हँसते-हँसत बारली अपना घरे से ले आइल फल-हलुआ देते कहली।\nऊ दिन बीत गइल।\nगते-गते परीक्षा के दिन नियराये लागल। तीनों जानी पढ़े आ इयाद करेमें जीव जान से लागि गइल। बाकिर रोज एक बेर भेंट जरूर क लेसु। तीनों के माई लोग के मन में ई बात आवे कि एह तीनों के बीच झगरा करवा दीही।बाकिर सोचत रही लोग कि कुँआरे भर नू, बिआह भइला के बाद कवनकहँवा जाई के जानत बा, अपने छूटि जाई।\nएही बीचे मैट्रिक के इंतहान शुरू हो गइल। सँवरी, पमली आ बारलीसबसे पहले मंदिर गइली। फेरू घर के बड़ लोग के आसिरबाद ले के परीक्षा देबे गइली।जब परीक्षा खतम भइल त आपन-आपन प्रश्न – पत्र देखा के एक दोसरासे पूछली, ‘बतावऽ तूं का लिखलू हा ?’\nएक दिन परीक्षा के कमरे में तीनों जानी में मुँह फुलउवल हो गइल। एगो प्रश्न के उत्तर खातिर।बाकिर बाद में पता चलल कि केहू ओह प्रश्न के उत्तर लिखले ना रहे।ना त परीक्षा देत घरी आछा-आछा सखी-सहेली के बीच झगरा आ कुटिस हो जाला, खाली एगो प्रश्न के उत्तर खातिर !\nएही तरे परीक्षा आछा से निबट गइल। माथा प से बड़का बोझ हटल।ना त परीक्षा के तेयारी के समय में तीनों में केहू के खाहूं के सुध ना रहत रहे।\nअब त खूब झूठ-साँच एने ओने के बात बतिआवे के छूट हो गइल।\nएने सँवरी के बाबू सँवरी के बिआह करे खातिर लइका खोजे में आपन कतने जूता तूरि देलन। ऊ सँवरी के बिआह हाली से क के गंगा-जमुना नहाये के फेर मे रहन।\nतीन महीना बाद मैट्रिक परीक्षा के नतीजा आइल। सँवरी थडडिवीजन, पमली सेकन्ड डिवीजन आ बारली फस्ट डिवीजन से पास कइली।\nतीनों जानी पास भइली एह से खूबे खुश रहली। ओह लोग के गोड़ भुइंया ना परत रहे। घरहूं के लोग खूब गदगद रहे।\nतीनों जानी पास भइला के खुशी में किरिसना जी के मंदिर में परसादीचढ़ा के एक दोसरा के मुँह में खियवली आ गुलाब के छाँह में आ के बइठली।\n‘‘चलऽ आछा भइल कि हमनी के जइसन पढ़े में रहनी जा, ओइसनपासों हो गइनी जा।’’ सँवरी खुश हो के कहली।\n‘‘बाकिर हमरा फस्ट आवे के चाहत रहे।’’ पमली मुँह लटका के कहली।\n‘‘अरे, सेकन अइलू नू ? बारली फस्ट अइली, काहे कि ई बहुते तेजरही। हम त खूबे खुश बानी कि तीनों सखी आछा से पास हो गइनी जा। ना त का होइत जदी अँटकले रहितीं जा ?’’ सँवरी ई बाति कहि के गुलाब के दू गो फूल तुरली आ पमली-बारली के जूड़ा में लगा देली।\n‘‘तूँ थड आइल बाड़ू तबो अतना खुश बाडू ? हमरा से जरनी नासमाइल हा ?’’ बारली सँवरी से पूछली।\n‘‘जटहा बाबा के कीरिये हम काहें जरीं ? जे जेतना पढ़ल , ओतना नबंरले आइल। हम फेले हो जइती त का हमार बाबू फेनु से परीक्षा दिअइतन ? एक दम ना। आखिर थर्ड डिवीजन के डिगरी हमरा मिलल नू ? अब का चाहीं।’’ सँवरी बोलली।\n‘‘तब, तू आगे पढ़बू नू ? आ पमली तूं ?’’ बारली एगो गुलाब के फूलसँवरी के जूड़ा में लगावते पूछली।\n‘‘ना बारली, अब हम ना पढ़ पाइब। पढ़े के मन त बड़ले बा, बाकिरबाबू मना क देले। कहत बाड़े कि घर-गिरस्ती के लूर ढ़ंग सीखऽ।’’ सँवरी कहली।\n‘‘तहरा घर के लोग अतना जल्दी तहार बिआह काहें करे के फेर मेंबाड़ें ?’’ बारली पूछली।\n‘‘ई त आपन-आपन मरजी ह, बारली। केहू अपना बेटी के बिआहछोटहने में क देला, केहू बड़ भइला प।’’ सँवरी कहली।\n‘‘हम त पढ़बे करब, बारली।” पमली हँसते – हँसत कहली।\n‘‘आछे, हम घरे जात बानी। काल्हु हमरा के देखेवाला आवत बा लोग।तूहूं दूनों जानी आ जइहऽ लोग।’’ सँवरी कहते उठली।\n‘‘तहरा त ससुरार जाये के बड़ी मन करत बा हो, काहें ?’’ पमली सँवरीके हाथ पकड़ि के हँसी कइली।\n‘‘जब हमार नंबर लागी तबेनू तहरो लोग के लागी।’’ सँवरी हँसि केचलि गइली।\nतीनों जानी ओह दिन अपना पास भइला के मिठाई पूरा महल्ला केबँटली।\nदोसरा दिने सँवरी के देखे खातिर लइका वाला अइले लोग। सँवरी केमाई-बाबू के करेजा धड़-धड़ करत रहे। का जाने सँवरी पसन पड़ी कि ना ?ओह लोग के परान सांसत में पड़ल रहे।\nसँवरी जब पसन आ गइली त सभे केहू के जीउ में जीउ आइल। सँवरीके हाथ में पाँच सइ एक रूपिया मिलल। सभके गोड़ लागि के जब घर के भीतरी अइली त बारली उनुका के छेड़ली।\n‘‘का हो हमार रानी, साड़ी में त बड़ा सुन्नर लागत बाड़ू। अब लजाइलछोड़ि के तनी हमार जीजा के नाँव बतावऽ।’’\n‘‘देखऽ तू मजाक क के हमरा के तंग मत करऽ।’’ सँवरी अपना मन केखुशी छिपावते झिड़िकली।\n‘‘आछा जी, हमनी के रउवा के तंग करत बानी जा ? आ ऊ जब करिहेंतब ?’’ पमली सँवरी के गाल प चूँटी काटते कहली।\n‘‘ऊ के ?’’ सँवरी पूछली।\n‘‘ऊहे, हमनी के जीजा जी, आ तहार होखे वाला सइँया, बतावऽ बतावऽउनुकर नउँवा बतावऽ।’’ बारली फेनु पूछली।\n‘‘माने कि अबही हमार बिआहो ना भइल आ तू लोग केसर के हमारसइँयो बना दिहलू लोग।’’ सँवरी लजाते कहली।\n‘‘सँवरी आ केसर के जोड़ी त बड़ा मिली। अब त हमनी के तहरा के ‘केसर बो’ कहब जा। तब आजु से राति कइसे कटी ?’’ पमली आ बारली सँवरी के केसर के नाँव ले ले के लजवावत रही।\nतबहीं सँवरी के माई ओहिजा हँसते-हँसते अइली आ बोलली,‘‘आछे तनी चुप चाप रहऽ लोग, लेन-देन के बाति होता।’’\nतीनों जानी कान लगा के सुने लगली।\nलइका के बाबू कहत रहले,‘‘बहोरन जी, बिआह में कवनो किसिमके कमी ना होखे के चाहीं।’’\n‘‘ना छग्गनजी, कवनो कमी ना होई ।पहिले – पहिल त हम बेटी बिआहतबानी। रउवा सिकाइत के मोका ना मिली।’’ सँवरी के बाबू बहोरन कहले।\n‘‘तब त ठीके बा। एक लाख रूपिया आ पचास हजार के पुरहर सामानदे दीहीं, जवना से कि हमार घर-आंगन भरि जाए। गोतिया-देयाद आदेखेवाला के करेजा दहलि जाव। टी0 वी0, फ्रीज आ एगो राजदूत त जरूरी बा।’’ छग्गन कहलें।\nसँवरी के बाबू त अतना रूपिया आ सामान के नाँव सुनि के चकरायेलगले। पसेना पोछि के कहले, ‘‘हम त सुनले रही कि लइकी पढ़ल-लिखल रहेली स, त हतना तिलक ना देबे के पड़ेला।’’\n‘‘ना ना रउवा गलती सुनले बानीं। लइकी कतनो सुन्दर आ पढ़ल रही,ओकरा बिआह में तिलक-दहेज देवही के पड़ी। आखिर हमरो बेटा बी0 ए0 पास बा। ठठे नइखे । पढ़ावे में पइसा लागल बा। कंपनी में तीन हजार रूपिया के महीना पावेला। ओकरा आगे ई सभ का बा ? बहुते कम बा।’’ छग्गन आपन बाति कहले।\n‘‘देखीं, हम अतना नइखीं दे सकत। एक लाख रूपिया आ घरेलू सामान दे देब। राजदूत मोटर साइकिल देबे के सकान नइखे छमा करीं।’’ हाथ जोरि के बेचारा बनि के सँवरी के बाबू कहले।\nबारली ई सभ बात सुनली त ना रहाइल। कहली,‘‘ई अपना बेटा केबिआह करत बाड़ें कि बेचत बाड़ें ? एक लाख रूपिया में हमार एगो बेट्टा! लेबऽ त लऽ ना त जा।’’\nपमली बारली के डांटि के चुप करवली।\n‘‘आछा त ठीक बा, एमे एगो चवनियो ना कम होखेके चाही। बिआहके दिन हम पंडी जी से देखवा के बता देब।’’ लइका के बाप छग्गन अतना कहि के चलि गइले।\nसँवरी के घर में खुशी छा गइल। बाकिर बाबू के कपार भारी हो गइल।\nबारली के मन में बेर – बेर एके बात खटकत रहे।‘आखिर दहेज काहें दिआता ? सँवरियो त पढ़ले बाड़ी। का इनिका पढ़े – खाये में रूपिया नइखे लागल ?’\nहीरा ना मोर बिकाला रे मितवा\nJun 20, 2022 sahityaprit\nJun 17, 2022 sahityaprit\nसफर के मुसाफिर\nMay 24, 2022 sahityaprit\nCategories Select Category CONTACT US (2)eपत्र – पत्रिकाएँ (1) English (6) अनमोल वचन (3) आयोजन (2) आलेख (18) उपन्यास (6) कहानी (20) काव्य रचना (133) कॉपीराइट (1) गुजराती (1) चुटकुले/ हास्य-व्यंग्य (4) देश-प्रदेश खबरें (12) धर्म (3) नया दौर (42) सोशल साइट / वेबिनार (42) पंजाबी (3) पुस्तक समीक्षा (18) पुस्तकालय (13) किताबें (13) प्रकाशन (1) प्रतियोगिता/पुरस्कार (4) प्रेरक प्रसंग (4) फिल्म (6) बांग्ला (3) बाल संसार (11) बाल-बागीचा (11) भोजपुरी (24) मगही (1) मराठी (2) मैथिलि (3) रचना भेजें / शिकायत – सुझाव (1) राजस्थानी (2) लघुकथा (72) लेटर बॉक्स/ अन्य (2) विज्ञापन (2) विभूति (1) संपादकीय (2) साक्षात्कार (2) सामाजिक कार्य (1) साहित्य संसार (4) यात्रा / संस्मरण (3) साहित्य समाचार (56) हमारी टीम (1) हिंदी (359)\nमन की खिड़की\nमौजूदा दौर से मुड़भेड़ करती कविता\nभोजपुर के फ़रीद खान को डॉ. ऑफ फिलॉसफी की उपाधि\nशंभु सुमन on रेत समाधि – समीक्षा\nTwicsy on एहसासों के झूले पर रिश्तों की अर्थी\nRajeevkumar on गाँव की ओर\nsahityaprit on मदद\n就爱要 on बेचारी तख्तियां\nJun 22, 2022 sahityaprit\n0 10554\nTotal Users : 10554


टटको में टटका खबर :9अक्टूबर 2014, बियफे – Anjoria\nOctober 9, 2014 Editor खबर 0\n09 अक्‍टूबर, 2014 का दिने मध्‍य प्रदेश के इंदौर में ”नि‍वेश मध्‍य प्रदेश-वैश्‍ि‍वक नि‍वेशक सम्‍मेलन 2014” के संबोधि‍त करत प्रधानमंत्री नरेन्‍द्र मोदी.\nभोजपुर जिला के सिकरहटा इलाका के कुरमुरी गांव में पांच गो महादलित मेहरारूवन का साथे सामूहिक कुकुर्म करे के मामिला सामने आइल बा.\nइलाहाबाद उच्च न्यायालय यूपी सरकार से पूछलसि कि वेलफेयर आफ पैरन्टस एंड सीनियर सिटीजन एक्ट 2007 लागू होखला का बादो एकर अधिसूचना राज्य में काहे जारी नइखे भइल.\nझारखंड में हजारीबाग के एगो अदालत राज्य के मंत्री रहल कांग्रेसी विधायक योगेन्द्र साव के 14 दिन का न्यायिक हिरासत में जेल भेज दिहलसि. साव पर नक्सलियन से साँठगाँठ राखे के आरोप बा.\nभाजपा नेता सुशील कुमार मोदी कहलन कि साल भर का भितरे गांधी मैदान में भइल दू गो हादसा का बाद मैदान के विकास आ सुरक्षा वगैरह मुद्दा पर चरचा करे खातिर सर्वदलीय बइठक बोलावे बिहार सरकार.\nबिहार के पश्चिम चंपारण जिला के रामनगर इलाका के सबुनी गांव का लगे एगो नवही के लाश सबेर में मिलल जवना का बाद खिसियाइल लोग अस्पताल में तोड़फोड़ कइल आ हाइवे जाम क दिहल.\nपीपुल्स पार्टी के मुखिया बिलावल भुट्टो जरदारी के भारत विरोधी बयान से नाराज कुछ हैकर ओह पार्टी के वेबसाइट हैक क के ओह पर भारत के झंडा लगा दिहलें. बाद में साइट सुधारे खातिर ओकरा के बंद क दिहल गइल.\nपाकिस्तान का तरफ से बार बार सीज फायर लाँघे का चलते विरोधियन का निशाना पर आइल पीएम मोदी कहलन कि हमनी के सुरक्षा बल पाकिस्तान के सही जबाब देबे में लागल बाड़े आ एह मसला पर कवनो राजनीति ना होखे के चाहींं.\nयूपी पुलिस भरती बोर्ड का तरफ से दरोगा आ प्लाटून कमांडर बहाली खातिर लिहल परीक्षा के परिणाम घोषित कइलसि. परिणाम बोर्ड के वेबसाइट पर देखल जा सकेला.\nजखनिया में लागे वाला मेला का चलते मऊ से वाराणसी का बीच एक जोड़ी स्पेशल ट्रेन चलावल जाई जवन मऊ से वाराणसी का बीच के सगरी टीसन पर रुकल करी. ट्रेन 15 अक्टूबर ले चलावल जाई.\n18वीं अन्त जनपदीय पुलिस खेलकूद प्रतियोगिता आजु से बलिया में शुरू हो गइल. बलिया के जिलाधिकारी यशवंत राव आ पुलिस अधीक्षक राजू बाबू एकर उद्घाटन कइलन. 11 तारीख ले चले वाला एह प्रतियोगिता में वाराणसी जोन के सगरी पुलिस आ महिला ठीम हिस्सा लीहें.\nभोजपुरी अदाकारा रिंकू घोष के सगाई अभिजीत दत्ता राॅय से हो गइल. अभिजीत पेप्सीको कंपनी के ओमान यूनिट में पदाधिकारी बाड़े. ई रिश्ता रिंकू घोष के बाप-महतारी के खोजल ह.\nदिल्ली भाजपा के स्वच्छता अभियान के नौ गो लोगन में शाजिया इल्मीओ शामिल बाड़ी. शाजिया आ आपा पार्टी में रहली तबहिए से उनका बारे में बात उठत रहुवे कि भाजपा संगे कुछ पाकऽता.\nदिल्ली उच्च न्यायालय हरियाणा के मुख्यमंत्री रहल आ इंडियन नेशनल लोकदल नेता ओम प्रकाश चौटाला के काल्हु अदालत में हाजिर रहे के कहलसि. बेमारी का नाम पर जमानत पर छूट के उ चुनाव प्रचार करे में लागल बाड़े.\nदेश के खुदरा कारोबार में घुसे से रहि गइल बहुराष्ट्रीय कंपनियन पर ई कार्मस के रास्ते पिछला दरवाजे से घुसे के कोशिश करे के आरोप लगावत खुदरा व्यापारी एह पर निगरानी करे ला नियामक बनावे के माँग कइले.\nफ्रांसीसी लेखक पैटि्रक मोदियानो के साहित्य के नोबेल पुरस्कार खातिर चुने के एलान कइलसि स्वीडन के नोबेल पुरस्कार अकादमी.\nपंजाब आ हरियाणा उच्च न्यायालय साल 2009 के हरियाणा विधानसभा चुनाव का बाद हरियाणा जनहित कांग्रेस के पांच गो विधायकन के कांग्रेस में शामिल होखे के नाजायज बतावत ओह लोग के सदस्यता खतम क दिहलसि.\nराबर्ट वाड्रा के जमीन घोटाला से जुड़ल चुनाव आयोग के फैसला का बाद कांग्रेस प्रधानमंत्री नरेन्द्र मोदी से माफी मांगे के कहलसि. त केन्द्रीय मंत्री रविशंकर प्रसाद कहलन कि एह मामिला के सच्चाई के जानकारी चुनाव आयोग के दिहले ना गइल.\nनिर्वाचन आयोग मान लिहलसि कि हरियाणा के भूपेन्द्र सिंह हुड्डा सरकार वाड्रा मामिला में आदर्श चुनाव आचार संहिता नइखे कइले. मामिला के गुण दोष पर चुनाव आयोग कुछ नइखे कहले.\nऔरंगाबाद का सभा में शिक्षकन ला अपमानजनक, अनर्गल आ उकसावे वाला बयान देबे खातिर मुख्यमंत्री जीतन माँझी के निंदा करत माध्यमिक शिक्षक संघ बिहार में आंदोलन शुरू करे के चेतावनी दिहलसि.\nसपा के सांसद रहल रामजी लाल सुमन सपा अधिवेशन में मुलायम सिंह यादव से माँग कइलन कि ठीक से काम ना करे वाला मंत्रियन के हटावल जाए.\nविदेशी बाजारन में आइल तेजी आ घरेलू स्तर पर विदेशी निवेशकन के चौतरफा लिवाली का चलते आजु तीन सत्र बाद सेंसेक्स के गिरावट रुक के 390.49 अंक चढ़ के बंद भइल बाजार.\nचुनाव आचार संहिता लाँघे का मामिला में अदालत में हाजिर ना भइला का चलते पीलीभीत के एगो अदालत केन्द्रीय मंत्री कलराज मिश्र के खिलाफ गैर जमानती वारंट जारी कइलसि.\nअध्यापक भर्ती घोटाला मामिला में जेल काटत इंडियन नेशनल लोकदल के नेता ओम प्रकाश चौटाला के खराब तबियत का नाम पर मिलल जमानत रद्द करावे सीबीआई दिल्ली उच्च न्यायालय पहुंचल. कहलसि कि चुनाव प्रचार करत बाड़े.\nदक्षिण-पश्चिम मानसून उत्तर प्रदेश से पूरा तरह से विदा हो गइल बा बाकिर बंगाल के खाडी में बनत चक्रवात ‘हुदहुद’ का चलते सोमार का दिने पूर्वांचल में बरखा हो सकेला.\nप्रधानमंत्री नरेन्द्र मोदी अगिला 14 तारीख के अपना संसदीय क्षेत्र वाराणसी के बनारस हिन्दू विश्वविद्यालय आयुर्विज्ञान संस्थान में ट्रामा सेन्टर के उद्घाटन करीहें. लोग ढेर दिन से एकरा ला तिकवत रहुवे.\nजनेश्वर मिश्र पार्क में समाजवादी पार्टी के राष्ट्रीय अधिवेशन के आयोजन पर चिंता आ नाखुशी जतवलसि आजु इलाहाबाद उच्च न्यायालय के लखनऊ खंडपीठ बाकिर एह पर कवनो रोक लगावे से ना कर दिहलसि.\nखनन लीज नवीनीकरण विवाद सलटला का बाद एक महीना से बंद पड़ल जादूगोड़ा यूरेनियम खदान में जल्दिए दोबारा खुदाई शुरू होखी. जादूगोडा खदान देश के सबले पुरान यूरेनियम खदान ह.\nराजस्थान में नील गाय मारे के अनुमति देबे के अधिकार सरपंचन के देबे के विरोध कइलस विश्व हिन्दू परिषद. कहलसि कि हर जीव के जीए के अधिकार होखेला आ विहिप कवनो तरह के जीवहत्या के खिलाफ बा.\nपाकिस्तान के कराची में जहरीली शराब पी के पिछला चौबीस घंटा में नाहियो त अढ़ाई दर्जन लोग मरल.\nखराब नेटवर्क सिग्नल के बरियार बनावे वाला दू गो नया उपकरण ले के आइल एरिक्सन. दावा बा कि एहसे हवाई अड्डा, मॉल, सबव वगैरह जगहा पर नेटवर्क इंटरनेट के स्पीड कई गुना बढ़ावल जा सकी.\nप्रधानमंत्री नरेंन्द्र मोदी इदौर में ग्लोबल समिट में कहलन कि एक सौ अरब डालर के विदेशी निवेश भारत के दरवाजा पर दस्तक देत बा आ अब ई राज्यन पर बा कि के कतना बोला पावत बा अपना किहाँ.\nकोच्चि एकदिना वेस्टइंडीज से हार के भारत आईसीसी एकदिना रैंकिंग में चोटी से गिर के तिसरका जगहा आइल.\nभारतीय क्रिकेट इतिहास के सबले सफल कप्तान महेंद्र सिंह धोनी फोर्ब्स मैगजीन के सूची में दुनिया के सबले कीमती ब्रैंड एथलीटन में से पाँचवा जगहा पर बाड़े. भारत से अकेला खिलाड़ी एह सूची धोनिए बाड़न.\nरक्षा मंत्री अरूण जेटली पाकिस्तान के कडेर चेतावनी देत कहले बाड़न कि सीमा पर शान्ति खतम करे के कोशिश कइल बंद क देव ना त बहुते महँग पड़ी पाकिस्तान ला.\nइंडोनेशिया के बाली द्वीप का नियरा एगो जहाज डूबला का चलते 24 गो लापता यात्रियन के खोजे, राहत आ बचाव खातिर आजु से फेरू काम शुरू क दिहल बा.\nअमेरिका के सेना के लागे लागल बा कि खाली हवाई हमला क के सीरिया के कोबानी शहर के बचावल संभव ना हो पाई आ गँवे गँवे इस्लामिक स्टेट कोबानी समेत सीरिया के अनेक शहर कब्जा ली.\nपाकिस्तान के तहरीक-ए-इंसाफ पार्टी के अध्यक्ष इमरान खान नियंत्रण रेखा पर भारतीय सैनिकन के हमला के बात कहत प्रधानमंत्री नवाज शरीफ के चुप्पी पर सवाल उठवले बाड़न.\nजम्मू कश्मीर राज्य के जम्मू-श्रीनगर राष्ट्रीय राजमार्ग मरम्मत के काम का चलते तीन दिन ले बंद राखल जाई.\nउत्तर प्रदेश के आजमगढ का जीयनपुर इलाका में काल्हु रात कुछ बदमाश गोली चला के एगो औरत के मार दिहले.\nरिंकू घोष के सगाई हो गइल


Parshuram Chaturvedi who get Aghor Baba precious heritage of saint literature Bhojpuri Spl: जानीं के रहन परशुराम चतुर्वेदी? जेकरा अघोर बाबा से मिलल रहे संत-साहित्य के अनमोल धरोहर\nआचार्य परशुराम चतुर्वेदी (Acharya Parshuram Chaturvedi) कवनो परिचय के मोहताज नइखीं. इहां के प्रख्यात अनुसंधानकर्ता रहीं और व्यक्तित्व-कृतित्व के जिकिर बलिया रेलवे स्टेशन पर लागल शिलालेखो में मिली.\nLast Updated: February 3, 2021, 1:44 PM IST\nउहां के वकील रहनीं, बाकिर साहित्य में अकूत सरधा संत-साहित्य के अधिकारी विद्वान बना दिहलस. उहां के हिन्दी-भोजपुरी के अनन्य भक्त रहनीं आ बलिया जइसन छोट शहर में उहांके हिन्दी प्रचारिणी सभा के स्थापना कइले रहनीं. पत्थल पत्थल पढ़निहारन के उम्दा किताब सुलभ करावे का गरज से उहांके 'चलता पुस्तकालय' नांव से एगो विशाल सार्वजनिक लाइब्रेरियो बनवले रहनीं. उत्तर भारत के संत-परंपरा पर उहांके ग्रंथ मील के पत्थल साबित भइल रहे आ आजुओ ओह कालजयी कृति के महातम के बखान बेगर संत-साहित्य के चरचा अधूरा मानल जाला. एह प्रख्यात अनुसंधानकर्ता के व्यक्तित्व-कृतित्व के जिकिर बलिया रेलवे स्टेशन पर लागल शिलालेखो में मिली. अइसन अनमोल रतन रहनीं आचार्य परशुराम चतुर्वेदी (1894-1979).\nदू सूबा के सीमा प बसल गांव आचार्य जी के गांवें जाए के मोका सन् 1980 में जाए के मिलल रहे. उहांके गांव जवहीं दू सूबा के सीमा प बसल बा. गांव के दक्खिनी हिस्सा बिहार में परेला,जबकि उत्तरी भाग उत्तर प्रदेश के बलिया जिला में. गांव के उत्तरी छोर पर बसल उहांके मकान शहर से एकदम कटल बा. दियरा के ई गांव ना त सड़क से जुड़ल बा, ना मूलभूत जरूरी सुविधे से. एही जवहीं गांव के अपना पुश्तैनी घर में जनमल रहनीं आचार्य परशुराम चतुर्वेदी जी. उहंवें के उच्चतर माध्यमिक विद्यालय में शिक्षक आचार्य जी के पोता ज्ञानस्वरूप चतुर्वेदी हुलसिके बतवले रहलन-'एगो निरक्षर किसान राम छबीला चौबे के बेटा रहलन बाबा. ऊ दू भाई रहलन. छोट भाई नर्मदेश्वर चतुर्वेदी इलाहाबाद में रहत रहलन,जिन्हिकर बेटी अमेरिका में बाड़ी. '\nभारतीय संस्कृति के वरद पुत्र\nज्ञानस्वरूप लरिकाइएं से आचार्य जी के संगें रहिके बलिया में पढ़त रहलन. उहांके सुभाव, दिनचर्या,लेखन वगैरह के चरचा करत ऊ बतकही के आगा बढ़ावत कहले रहलन,'हमार बाबा सरल सुभाव के एगो अइसन मनई रहलन,जेकरा में देखावा इचिकियो ना रहे. उन्हुकर जान-परान साहित्यिक पुस्तकन में बसत रहे,जवना के ऊ आपन प्रेयसी मानत रहलन. स्पष्ट वक्ता त अइसन कि जवन किछु तींत-मीठ बात कहे के होखे,सोझे दूटूक कहि देसु. सांझ खा साते बजे खा-पीके सूति जासु. दस बजे एक बेरि उठिके हमरा पढ़ाई-लिखाई का बिसे में पूछताछ कऽ लेसु. फेरु सूति गइला प दू बजे भोर में उठिके एकान्त माहौल में लेखन करत रहलन. सबेरे पांच बजे किछु साहित्यिक संघतिया लोग का संगें घूमे निकलि जासु. लरिकाईं में खरिहानी में बइठिके ऊ छोट-छोट कविता से अपना लेखन के शुरुआत कइले रहलन. जब उन्हुकर अनुसंधान के काम चले,त जरूरी आउर महत्वपूर्ण किताब उपरियावे में छोटका बाबा नर्मदेश्वर चतुर्वेदी जी के अगहर भूमिका रहल. बाबा के उर्दू,फारसी, अंगरेजी,बांग्ला,संस्कृत वगैरह कई भाषा के गहिर ज्ञान रहे. बाकिर तमाम भोजपुरिया लोग से उहांके भोजपुरिए में बतिआईं. कहीं कि भोजपुरी हमनीं के संस्कृति ह. दरअसल भारतीय संस्कृति के वरद पुत्र रहलन बाबा. '\nआजी हो गइली बाबा\nजवहीं दियरा से वापिस लवटला पर मिड्ढी के निजी मकान में आचार्य जी के बेटा रिपुंजय चतुर्वेदी जी से भेंट भइल. आचार्य जी चूंकि ओही मकान में रहत रहनीं, एह से ओह सड़क के नांव रखाइल रहे आचार्य परशुराम चतुर्वेदी मार्ग. आचार्य जी 1952में ओह मकान के नेंव रखले रहनीं. जवहीं के तत्कालीन ग्राम प्रधान रिपुंजय जी भावविभोर होके कहे लगनीं,'बाबूजी के अभाव बहुते खलेला. ऊ कबहूं हमनीं प खिसिआत ना रहलन. हालांकि हमनीं के खुद कमाईंजा,बाकिर तबहूं ऊ किछु-ना-किछु देते रहसु. कबहूं केहू से किछु लिहलन ना. हरेक सनीचर के ऊ एक्का से बेनागा गांवें जासु,फेरु सोमार के फजीरे लवटि आवसु. लरिकाइएं से उन्हुका में पढ़ेके लालसा रहे, बाकिर बाबा उन्हुका के पहलवान बनावल चाहत रहलन. बाबूजी जब अपना मामा से दिल के बात बतवलन, तब जाके ऊ उन्हुका के ऊंच पढ़ाई खातिर इलाहाबाद भेजववलन. विद्यार्थी जीवन में ऊ खुदे खाना बनावत रहलन. कविवर सुमित्रानंदन पन्त उन्हुकर सहपाठी रहलन.\nबाबूजी जब गांव से घीव लेके जासु,त पंतजी मजाके-मजाक में चोराके खा जात रहलन . (निराला जी भी पंत जी प अइसने शिकाइत कइले रहलन). 'बेगर लाग-लपेट के ऊ सही बात कहि देत रहलन. जिनिगी के आखिरी समय में ऊ वकालत छोड़िके साहित्य-साधना खातिर समर्पित हो गइल रहलन. एही बीचे हमनीं के उपरोहित जी अपना एगो मोकदिमा के सिलसिला में उन्हुका से सिफारिश करे लगलन,बाकिर बाबूजी टस-से-मस ना भइलन. 'ऊ अपना आजी के 'बाबा' कहत रहलन. उन्हुकर एगो हमउमिरिया लइका उन्हुका बाबा के बाबा कहत रहे. एक दिन एह बात के लेके दूनों जाना पहुंचि गइलन बाबा का लगे कि ऊ केकर बाबा हउवन?बाबा पट्टीदार के लइका से कहलन-'हम तहार बाबा हईं!' एह बात के शिकाइत लेके बाबा गइलन आजी किहां. आजी हंसते-हंसत कहि दिहली-'तहार बाबा हम हईं!' तब से ऊ आजिए के बाबा कहे लगलन. '\nस्वावलंबी बने के सीख\nरिपुंजय जी के कहनाम रहे-'पढ़ल-लिखल लोगन के प्रबुद्ध वर्ग उन्हुका के साहित्य-मनीषी बूझे,बाकिर आम अदिमी उन्हुका के बस नामी वकीले जानत रहे. वकीलो रहलन ऊ आम वकीलन से हटिके. जब कवनो नया ममिला आवे,त ऊ दूनों पच्छ के मुवक्किल के बोलाके समुझावे आ समझौता करावे के हर मुमकिन कोशिश करसु. अइसन आदर्श वकील आजु-काल्ह कहां बाड़न?दिन-भर में जतना कमाई होखे,सांझि खा आधा हिस्सा माई के दे देसु आ आधा रकम साहित्य खातिर किताब कीने वगैरह में खरच करसु. लरिकाइएं में ऊ हमनीं के स्वावलंबी बने के सीख दे देले रहलन. '\n3जनवरी,1979के दिन (पुन्न तिथि)इयाद आवते ऊ रोवाइन सूरत बनाके कहले रहलन, 'उन्हुका आंखि में मोतियाबिंद हो गइल रहे आ कानो में दरद होत रहे. लखनऊ में आंखि के सफल आपरेशन भइल. उहंवां मन ना लागल,त ऊ बलिया आ गइलन. एक रोज कवनो बात पर उन्हुका आंखि से लोर बहे लागल आ ऊ अनजान में आंखि मीसि दिहलन. आंखि से खून गिरे लागल,तुरुंते लखनऊ ले गइलीं जा,बाकिर हालत बिगड़ते चलि गइल. ओने रक्तचाप आ कमजोरियो बढ़ि गइल रहे. फेरु त तीन जनवरी के दस बजे रात में उन्हुकर परान-पखेरू उड़ि गइल. '\nआनरेरी मजिस्ट्रेट के पद से इस्तीफा\nरिपुंजय जी फेरु एगो घटना के बयान करे लगनीं,'जब बाबूजी बलिया में 'आनरेरी मजिस्ट्रेट' रहलन,ओही घरी हमार चाचाजी आजादी के लड़ाई में एगो नामी कार्यकर्ता रहलन. अंगरेज जिलाधिकारी बाबूजी से चाचाजी के पता बतावे के कहलस,फेरु अउरी सहजोगियन के ठेकाना पूछे लागल. बाबूजी कहलन कि ऊ अइसन ना कऽ सकेले. अगिला दिने ऊ ओह पदे से इस्तीफा दे दिहलन. 'ऊ संत-साहित्य के समालोचके भर ना रहलन,बलुक खुदो संत रहलन. सन् 1967के भीषण बाढ़ में ऊ जिलाधिकारी के पानी से लबालब भरल गांवन में लेके गइलन,जीव-जान से लोगन के जान-माल के हिफाजत-बेवस्था में अगहर भूमिको निबहलन. '\nसिद्धान्त प अडिग\nएक हाली डॉ शोभनाथ लाल बतवले रहलन-'एक बेरि जब उन्हुकर जमीन 'लैण्ड शिलिंग ऐक्ट' में निकलेवाली रहे,त उन्हुका के माल के वकील सलाह दिहलन कि ऊ सिरिफ कागज में अपना पत्नी के परित्यक्ता घोषित कऽ देसु. फेरु त उन्हुकर जमीन बांचि जाई. चतुर्वेदी जी लाल-पीयर होत कहले रहलन-भलहीं मए खेत निकलि जाउ,बाकिर जीयत-जिनिगी,भले कागजे में सही,हम अपना अर्धांगनी के परित्यक्ता घोषित ना कऽ सकीं. '\nवकालत परिणीता,साहित्य प्रेयसी\nचलते-चलत रिपुंजय चतुर्वेदी बतवले रहलन-'सन्1912में ऊ 'हे मातृभूमि, सुखपुंज धाम' जइसन देशप्रेम से भरल कविता लिखले रहलन. सन्1926में लिखल उन्हुकर वीर रस के कविता 'गरजता सिंह-सा था यह किसी दिन राजपूताना' के आर्यसमाज के लोग आपन जयघोष मानिके रोज सस्वर पाठ करत रहे. एक हाली हम कहनीं, 'जदी रउआं कवनो महाविद्यालय भा विश्वविद्यालय में रहितीं, त ओह विभाग के शोभा बढ़ि जाइत. ' उहांके समुझवले रहनीं,'भलहीं विभाग के शोभा बढ़ि जाइत,बाकिर आजु हम जहवां बानीं,उहवां ना रहि पइतीं. वकालत हमरा के साहित्य परखे के विश्लेषणात्मक दृष्टि दिहलस. वकालत के काम के त एगो समय होला,बाकिर साहित्यसेवा के कवनो तय समय ना होला. न्यायालय के बाॅरो में बइठिके हम अपना शोधार्थियन के मार्ग-निर्देश देत रहेलीं. वकालत हमार परिणीता ह आ साहित्य प्रेयसी. '\nबाबा गुलाब दास के प्रेरना\nउहवां से लवटिके हम बालसाहित्य-संतसाहित्य के नेही-छोही रचनाकार डाॅ शोभनाथ लाल से मिलनीं. लाल साहेब कई गो गूढ़ रहस्य प से परदा उठावत कहले रहनीं-'संत साहित्य के हलका में आचार्य जी के नजरिया तब व्यापक भइल रहे,जब उहांके मुलाकात क्षिति मोहन सेन से भइल. फेरु उहांके कतने इलाका के भ्रमण कइनीं. एक हाली जब उहांके बांहि में असह पीरा होखे लागल,त उहांके बनारस गइनीं. उहंवें एगो पहुंचल अघोरपंथी संत बाबा गुलाब दास से उहांके भेंट भइल. बाबा से ना खाली संतसाहित्य पर शोध खातिर प्रेरना मिलल,बलुक संतसाहित्य से जुड़ल अनमोल धरोहर आउर संदर्भ ग्रंथो हासिल भइल. फेरु त काशी से लवटिके उहांके एह अनुसंधान में मनसा-वाचा-कर्मणा डूबि गइल रहनीं आ अनमोल रतन लेके बहरी आइल रहनीं. उहांके अकसरहां कहत रहनीं-साहित्यसेवा में जदी हम संत साहित्य के क्षेत्र ना अपनवले रहितीं,त हम आ हमार मनुजता कहीं सस्ते बिका गइल रहित. कबीर उहांके परमप्रिय संत रहलन.\nओकरा बाद श्रीकृष्ण में उन्हुकर आस्था रहे. कबीर प समीक्षात्मक दृष्टि का बारे में ऊ आचार्य रामचन्द्र शुक्ल के दीक्षा,आचार्य हजारी प्रसाद द्विवेदी आ पीताम्बरदत्त बड़थ्वाल के सराहना करत रहलन आ कहसु कि कबीर प समीक्षा बीसवीं सदी में बइठिके ना,कबीर के काल-परिस्थिति में उतरिके परखे के होई. उहां के इहो कहीं कि संतन के अध्ययन करत-करत केहू ई समुझे जे हमहूं संत हो गइल बानीं,त ई भारी भूल होई. संतन के आदर्श बहुत ऊंच होला. बाकिर ई कहल उहांके बड़प्पन रहे, काहें कि संतन के अनेक लच्छन उहां में देखल जात रहे. ' (भगवती प्रसाद द्विवेदी जी वरिष्ठ साहित्यकार हैं.)


टटका टटका,6नवम्बर 2020, शुक – टटका खबर\nNov 6, 2020 अर्णव, बिहार चुनाव, महाराष्ट्र\nकाल्हु शनिचर के बिहार विधानसभा चुनाव के आखिरी दौर के मतदान होखी आ साँझही से टीवी पर एक्जिय पोल के खेला शुरु हो जाई.\nकहल जात बा कि पुलिस का मामिला में राजनीतिक दखल से अनसाइल महाराष्ट्र के पुलिस महानिदेशक सुबोध जायसवाल केन्द्रीय प्रतिनियुक्ति पर चल जइहे. एहला ऊ जसहीं राज्यसरकार से अनापत्ति मंगलन, उनका के आनन फानन में अनुमति दे दीहल गइल.\nयूपी के स्वार Suar विधान सभा सीट पर चुनाव करवावे के हाई कोर्ट के आदेश पर रोक लगा दिहलसि। एह सीट पर आजम खान के बेटा विधायक चुनाइल रहलन। बाकिर उनकर उमिर कम रहला का चलते हाई कोर्ट उनकर चुनाव रदद् कर दिहलसि आ चुनाव आयोग से एह सीट पर उपचुनाव करवावे के निर्देश दिहले रहुवे।\nमहाराष्ट्र के अतिवादी सरकार रिपब्लिक टीवी के अर्णव गोस्वामी का खिलाफ एके साथे कई गो मुकदमा खोल दिहले बिया। विधानसभा के अवमानना के मुकदमो एह में शामिल बा। सुप्रीम कोर्ट अवमानना मामिला में अर्णव के गिफ्तारी पर रोक लगा दिहले बिया आ विधानसभा सचिव के नोटिस दिहले बिया की ऊ बतावस कि काहे ना उनका पर अदालत के अवमानना के कार्रवाई कइल जाव। ऊ अर्णव के धिरवले रहलन कि सुप्रीम कोर्ट काहे गइल।


टटका खबर, 26 मई 2019, अतवार – टटका खबर\nMay 26, 2019 एनडीए, जगन रेड्डी, नरेन्द्र मोदी, नवीन पटनायक, प्रधानमंत्री पद के किरिया, फरार पुलिस कमिश्नर\nराष्ट्रपति भवन में 30 मई का साँझ7बजे राष्ट्रपति रामनाथ कोविन्द पीएम नरेन्द्र मोदी के प्रधानमंत्री पद के किरिया धरइहें. मोदी लगातार दुसरका बेर पीइम बने जा रहल बाड़न. देश के इतिहास में जमाना बाद कवनो गैर कांग्रेसी पीएम के ई सौभाग्य मिले जा रहल बा. मोदी के कहना बा कि दुनिया में आपन महत्व फेरु स्थापित करावे के दिन आ गइल बा.\nसिक्किम क्रान्तिकारी गोल के नेता प्रेम सिंह गोलू के काल्हु सोमार का दिने सिक्किम के मुख्यमंत्री पद के किरिया धरावल जाई.\nओडिशा में विधानसभा चुनाव में शानदार सफलता हासिल करे वाला बीजू जनता गोल के नेता नवीन पटनायक के फेरु से मुख्यमंत्री बने ला नेवतले बाड़न ओहिजा के राज्यपाल.\nपीएम मोदी सोमार का दिने अपना लोकसभा इलाका वाराणसी में गंगा जी से आशीर्वाद लेबे अइहें. आजु ऊ अपना माई से आशीर्वाद लेबे अहमदाबाद आइल रहलें.\nअमेठी के नयका चुनाइल सांसद स्मृति ईरानी के नजदीकी कार्यकर्ता सुरेन्द्र सिंह के हत्यारन के खोज निकाले केआदेश मुख्यमंत्री योगी आदित्यनाथ दिहले बानीं. आजु सुरेन्द्र सिंह के मजल में शामिल हो के स्मृति ईरानी उनुका अरेथी के कान्धा दिहली.\nपश्चिम बंगाल के फरार पुलिस कमिश्नर राजीव कुमार का खिलाफ लुकआउट नोटिस जारी हो गइल बा. अनेसा बा कि ऊ देश से भागे के कोशिश कर सकेलन. जान जाईं कि ममता बनर्जी के खासमखास राजीव कुमार पर आरोप बा कि ऊ सारधा घोटाला के सबूत मेटावे का साजिश में शामिल रहलन. उऩुका के नोटिस जारी क के काल्हु कोलकाता में सीबीआई अफिस में हाजिर होखे के कहल गइल बा.\nआंध्र प्रदेश के नयका मुख्यमंत्री बने जात जगन रेड्डी के साफ कहना बा कि ऊ आंध्र के विशेष दर्जा ला निहोरे कर सकेलें, मोदी सरकार के एकरा ला माँग ना कर सकसु. वइसे अन्दाजा लगावल जा रहल बा कि उऩुकर गोल एनडीए में शामिलो हो सकेला.


राजनीति – Page3– टटका खबर\nसुषमा जी एह घरी बहुते नाराज बाड़ी. उनुका शिकायत बा अपने लोग से कि ऊ उनुका खिलाफ काहे बोलत बाड़ें. अगर कुछ अनेरिया बाउर बकार कइए दिहले त ओकरा के महटिआवल चाह रहुवे. बाकिर सुषमा जी त अपने लोग से नाराज हो गइल बाड़ी आ भाजपा विरोधियन का हाथे खेलल शुरु कर दिहले बाड़ी. अगर\nलखनऊ, 11 जून. कानूनी सलाह लिहला का बाद उत्तर प्रदेश के राज्य संपत्ति विभाग फैसला कइले बावे कि मुख्यमंत्री रहल लोग जवन बंगला खाली कइले बा ओह में लगावल गइल सरकारी संपति के नुकसान के जांच करावल जाई. विभाग के कर्मचारी एह बंगलन से गायब भइल सामानन के सूची बनावल शुरू कर दिहले बाड़ें. सामान\nपटना 08 जून. पता ना सही कि गलत बाकिर भोट का लालच में लार टपकावत इफ्तार खाए चहुँपल हिन्दू नेतवन के भेष भूषा पूरा मुसलमानी हो गइल रहेला. शायद बिना मुसलमानी भेष बनवले इफ्तार खइला से एह लोग के संस्कार ना चिन्हाइत. एह लोग का समुझ का हिसाब से मुसलमान एह देश के बाशिन्दा ना


प्रयोगकर्ता वार्ता:19Tarrestnom65 - विकिपीडिया\nस्वागतम्! नमस्कार 19Tarrestnom65 जी, भोजपुरी विकिपीडिया पर राउर बहुत स्वागत बा!\n19Tarrestnom65 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,436 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:19Tarrestnom65&oldid=625817" से लिहल गइल\nएह पन्ना पर आखिरी बेर संपादन 24 सितंबर 2018 के 04:52 बजे भइल रहल।


चौसा – टटका खबर\nचौसा में रेल से कटा के एगो बूढ़ के मौत\nचौसा टीसन का नियरा शनिचर का फजीरे लाइन पार करत एगो बूढ़ आदमी तूफान एक्स.से कटा गइल आ ठाँवे प ओकर मौत हो गइल. अंदाज लगावल जात बा कि ई बूढ़ कवनो बस से उतर के कवनो ट्रेन पकड़े ला टीसन जात होखीहें जब ई हादसा हो गइल. मरल बूढ़ के पहिचान अबहीं नइखे हो\nचौसा मोहनिया रोड पर दू हाथ पानी\nगंगा के पानी में फेर उफान अइला का चलते चौसा मोहनिया सड़क पर पानी बहे लागल बा. एह पानी के ऊँचाई कहीं कहीं दू हाथ ले बा.रामरेखा घाट के सीढ़ी पानी में डूब गइल बाड़ी सँ. कई इलाकन में बाढ़ के पानी फेरु पसर गइल बा. पिछला दिने पानी कम होखला का बाद दियरा के


‘खून भरी हमार मांग’ के सबले कमजोर पक्ष बा एकर निर्देशन – Anjoria\n‘खून भरी हमार मांग’ के सबले कमजोर पक्ष बा एकर निर्देशन\nAug 29, 2014 खून भरी मांग, समीक्षा\n– संकेत बी॰ बेदर्दी\nहालही में रिलीज भइल भोजपुरी फिलिम ‘खून भरी हमार मांग’ के निर्देशन पक्ष एतना कमजोर बा कि दर्शक सिनेमाघर में ई कहला से नइखन चुकत कि केतना बेकार निर्देशन बा एह फिलिम के कि तनिको समझ में नइखे आवत.\nदर्शकन से बतियवला आ खुद फिलिम देखला के बाद इहे मालूम भइल कि सचहू फिलिम के निर्देशन पक्ष बहुते कमजोर बा. राजकुमार आर॰ पाण्डेय के बाकी फिलिमन का अपेक्षा एकर निर्देशन बहुते कमजोर बा. मल्टी स्टार पावर देखावे का चक्कर में फिलिम के कहानी पीछे छूटत नजर आवत बा.\nफिलिम के पहिलका हिस्सा मजबूत बा लेकिन मध्यांतर का बाद फिलिम बिखरात गइल बिया. कहानी में जहां भावुक दृश्य बा ओहिजा रोमांटिक गाना के जबरन पेश क के ओह सीन के मार्मिकता खतम कर दिहल गइल बा.\nकहानी में मोना के प्रेमी नकारात्मक किरदार में बा लेकिन पूरा फिलिम में ओहके सकारात्मक किरदार में राखल गइल बा. जवन कि दर्शकन के पचत नइखे. मोनालिसा पर फिलिमावल मुजरा दर्शक लोगन के थिर क देत बा जबकि अमूमन मुजरा देख के दर्शकन में उत्साह देखाई देला. फिलिम में कहानी से बेसी कलाकार होखे का चलते सभकर किरदार सही से उकेरे में निर्देशक चुक गइल बाड़न. अइसन लागत बा कि दर्शक फिलिम ना कलाकारन के जमावड़ा देखे आइल बाड़े. फिलिम में ‘करूआ तेल’ गाना जबरन घुसावल गइल बा. कहानी से एह गाना के दूर दूर ले कवनो मतलब नइखे. राजकुमार आर॰ पाण्डेय कहीं ना कहीं मनमोहन देसाई के नकल करे लागल बाड़े आज काल्ह. बाकिर उनुका याद राखे के चाहीं कि मनमोहन देसाई के फिलिमन में कहानिए खास होखत रहे.\nएह फिलिम के देखला से मन में सवाल उठे लागत बा कि आखिर राजकुमार आर॰ पाण्डेय के निर्देशन दिन प दिन कमजोर काहे होखल जात बा.\nसंकेत बेदर्दी गोपालगंज के हउवन आ फिलहाल भागलपुर में सक्रिय पत्रकार बाड़ें. बेदर्दी आपनो एगो वेबसाइट चलावेलें जवना के नाम हऽ\nई त भइल एगो समीक्षा. रउरो सभे में से केहू फिलिम के देखले होखे त एह बारे में आपन राय देव. ना त प्रचारक लोग के ‘ले दही’ त चलते रहेला आ चलतो रही जबले रउरा सभे फिलिम देखला का बाद आपन राय ना बतावत रहब.\n‘खून भरी मांग’ 29 अगस्त से मुंबई में\n‘सजना मंगिया सजाई दऽ हमार’ में अर्चना सिंह के अभिनय के सराहऽता लोग


(शुक, 11 नवंबर)\nकार्तिक पूर्णिमा आ गुरुनानक देव के प्रकाशोत्सव काल्हु हर जगहा हंसी खुशी मनावल गइल. लाखों का संख्या में लोग नदी तालाब आ सरोवर में स्नान कर के आ दान कर के पुण्य कमाइल.\nआजु प्रदेश भर में जिला मुख्यालयन पर मतदाता शिविर लगावल गइल बा जहाँ अबहीं ले छूटल फटकल लोग आपन नाम मतदाता सूची में चढ़वा सकेला. आजु का बाद से ई विशेष अभियान थम जाई आ ओकरा बाद जवन नया नाम चढ़ी तवन अगिला साल होखे वाला विधानसभा चुनाव में कामे ना आई. एह चुनाव खाति अंतिम मतदाता सूची के प्रकाशन दू जनवरी के कइल जाई. अबहीं ले राज्य भर में सैंतीस लाख लोग नाम चढ़वावे के आवेदन दे चुकल बा.\nमंगल का दिने एगो मरीज के परिजन से भइल झगड़ा का बाद गोरखपुर मेडिकल कॉलेज के जूनियर डाक्टर हड़ताल पर चल गइल रहलें. काल्हु रात अस्पताल प्रशासन, जिला प्रशासन आ जूनियर डाक्टरन का बीच भइल बातचीत का बाद हड़ताल खतम कर दिहल गइल. अस्पताल में कड़ा सुरक्षा व्यवस्था का साथ साथ इलाज के बेहतर सुविधा आ सामान के इंतजाम कइल जाई.\nरामपुर जिला में बियफे देर साँझ पुलिस साठ हजार रुपिया के जाली नोटन का साथ एगो आदमी के गिरफ्तार कर लिहलसि.\nअतवार का दिने होखे जा रहल शिक्षक पात्रता परीक्षा खातिर सगरी इंतजाम कर लिहल गइल बा. जे लोग के अबही ले प्रवेश पत्र नइखे मिलल से अपना जिला में लगावल केन्द्र से प्रवेश पत्र काल्हु आ परसो ले सकेले. एकरा खातिर ओह लोग के दू गो फोटो, रजिस्ट्री के रसीद, फोटो पहचान पत्र आ आवेदन पत्र में लगावल अभिलेख का साथे कार्यालय में आवे के पड़ी. परीक्षा दू पाली में करावल जाई, सबेरे साढ़ दस बजे से आ दुपहरिया दू बजे से.\nमायावती सरकार के चार गो मंत्रियन का खिलाफ भठियरपन के आरोप सही ना मिलला पर जाँच बंद कर दिहल गइल बा. नारायण सिंह, लालजी वर्मा, राम प्रसाद चौधरी आ नंद गोपाल नंदी के अब राहत मिल गइल बा बाकिर राकेशधर त्रिपाठी, रामवीर उपाध्याय, चौधरी लक्ष्मी नारायण आ अवधपाल का खिलाफ जाँच जारी बा. एगो मंत्री रतनलाल अहिरवार के नोटिस भेजल गइल बा.\nजौनपुर जिला के स्वतंत्रता सेनानी पंडित सुधाकर मिश्र के बियफे का दिने निधन हो गइल. उनुकर अंतिम संस्कार बनारस में मणिकर्णिका घाट पर करा दिहल गइल. मिश्र जी तिरानबे साल के रहले.


Will the OTT platform prove to beagame changer for the film industry Bhojpuri: का ओटीटी प्लेटफ़ॉर्म फिल्म इंडस्ट्री खातिर गेम चेंजर बा ?\nकोरोना के कारण सिनेमा हॉल बंद हैं, क्या ओटीटी फिल्म इंडस्ट्री के लिए गेम चेंजर साबित होगा?\nकहाँ त 2019 में फिल्म उद्योग बहुत बढ़िया व्यवसाय कइले रहे, कहाँ अब ठनठन गोपाल वाला हालत बा. हालांकि ओटीटी प्लेटफॉर्म के बारे में ना भुलाये के चाहीं. एगो रिसर्च एजेंसी के रिपोर्ट के मानी त 2020 में वेब प्लेटफॉर्म पर लोग बोझा के बोझा कंटेन्ट देखे आइल अउरी लगभग विभिन्न प्लेटफॉर्म पर 60 फीसदी सब्स्क्रिप्शन बढ़ल जवन पिछला दू साल में 14.5 फीसदी रहे. त का ओटीटी प्लेटफ़ॉर्म फिल्म इंडस्ट्री खातिर गेम चेंजर बा ?\nसाल 2021 में बहुते फिल्म रिलीज होखे वाला बाड़ी सन. कारण ई बा कि पिछला साल जब कोरोना के पहिला लहर आइल त फिल्म इंडस्ट्री के साफ भाठा बइठा देहलस. जइसे-तइसे कुछ फिल्म डिजिटल पर रिलीज करके निर्माता आपन रुपया निकललें. बाकिर बड़ बजट के फिल्म थियेटर रिलीज खातिर रुक गइली सन. सभे आशा कइल कि नया साल में वैक्सीन आई त फिल्म व्यवसाय खातिर उम्मीद के किरण भी लौटी. बाकिर इहो साल गइले लागत बा. पिछला साल के अंत अउरी एह साल के शुरुआत में कुछ फिल्म कुछ प्रतिबंध के साथे सिनेमाघर में देखावल गइली सन आ नया फिल्म के शूटिंग भी शुरू भइल, पुरान बाँचल शूटिंग भी पूरा भइल. सब कुछ पटरी पर आइल तले कोरोना के नया स्ट्रेन के साथे भारत में त्रासदी फेर लवट आइल बा.\nअब निर्माता, वितरक, निवेशक आ कलाकार सभे चिंता में डूबल बा कि अब का होई? फेर पिछला साल जइसन स्थिति बा, अब केतना रिलीज डेट टालल जाव. जब कवनो फिल्म के शूटिंग शुरू होला त निवेशक, निर्माता आपन रुपया लगावेला. बहुत लोग ब्याज पर भी फंड उठावेला. सेट के निर्माण होला. स्टार्स के डेट लिआला. सइ दू सौ के संख्या में फिल्म क्रू के लोग एगो फिल्म प्रोजेक्ट से जुड़ल रहेला. सोचीं, ई सब कुछ दांव पर लाग गइल बा खाली एह कोरोना के चलते. कहलो जाला कि फिल्म महंगा बिजनेस ह आ रिस्की भी. एने कोरोना लोग के साँस अंटकवले बा, ओने फिल्म वाला लोग के जान साँसत में पड़ल बा. फिल्म पंडित लोग के मानी त बॉक्स ऑफिस पहिलहीं से चार हजार करोड़ के घाटा में चल रहल बा, सभके आशा रहे 2021 में कमो बेस होई बाकिर कुछु रिकवरी होई लेकिन अइसन ना भइल. कहाँ त 2019 में फिल्म उद्योग बहुत बढ़िया व्यवसाय कइले रहे, कहाँ अब ठनठन गोपाल वाला हालत बा. हालांकि ओटीटी प्लेटफॉर्म के बारे में ना भुलाये के चाहीं. एगो रिसर्च एजेंसी के रिपोर्ट के मानी त 2020 में वेब प्लेटफॉर्म पर लोग बोझा के बोझा कंटेन्ट देखे आइल अउरी लगभग विभिन्न प्लेटफॉर्म पर 60 फीसदी सब्स्क्रिप्शन बढ़ल जवन पिछला दू साल में 14.5 फीसदी रहे. त का ओटीटी प्लेटफ़ॉर्म फिल्म इंडस्ट्री खातिर गेम चेंजर बा ?\nपिछला साल कुछ फिल्म जइसे गुलाबो सिताबो, लक्ष्मी, रात अकेली है, घूमकेतु, लूडो, दिल बेचारा, बुलबुल, चिंटू का बर्थडे आदि वेब पर भी रिलीज भइली सन, कारण रहे कि निर्माता या त इंतजार ना कर सकत रहलें, या त फिल्म कम बजट के रहे भा ओकर निर्माता के ओटीटी के ओर से मिलल पइसा में पोसा गइल. लेकिन, उ लोग के का जेकर फिल्मन के बजट काफी बड़ बा आ उ फिल्म से कमाई थियेटर में रिलीज करके ही कर सकेला. ओकरा त सब कुछ अनुकूल होखे के प्रतीक्षा करे के पड़ी. अब फेर इहाँ एगो दिक्कत ई आ जात बा कि फिल्म के रिलीज होखे में देरी भइल त कहीं ओकर कहानी ना पुरान हो जाव भा ओकर प्रासंगिकता ना खतम हो जाव. कई गो फिल्म समसामयिक विषय पर बनेली सन आ अगर ओकरा के ओ कालखंड में ना देखावल जाव त ओकरा तरफ दर्शक के रुचि कम हो जाला. अइसन इतिहास में कईगो फिल्मन के साथे भइल बा कि फिल्म कवनो कारण से डिब्बा में बंद हो गइल अउरी ओ में लागल रुपिया मेहनत डूब गइल, फेर कइसहूँ निर्माता निर्देशक ओके ले आइल आ प्रदर्शित कइल बाकिर ओकरा के केहू देखबो ना कइल. अइसन गोविंदा के साथे कई बार भइल. उ नगदे फिल्म एक साथे कइलें आ अचानके मार्केट से उतर गइलें. लोग उनकर फिल्म देखल बंद करे लागल. एकरा चलते कईगो फिल्म अधर में लटक गइल. बाद में जब उ रिलीज भइल त केहू देखहूँ ना गइल. काहें कि ओकर कहानी आ फिल्मांकन नब्बे के दशक वाला रहे बाकिर एह बेरा के दर्शक के टेस्ट बदल गइल बा. उनके फिल्म दीवाना मैं दीवाना अउरी रंगीला राजा एकर उदाहरण बा. हाँ कुछ अइसन भी फिल्म बाड़ी सन जवन केहू के जीवनी बाटे भा विशेष पीरियड पर बनल बा, उ कबो पुरान ना होई, आज रिलीज होखे भा एक साल बाद. उदाहरण के रूप में अक्षय कुमार के पृथ्वीराज, रणवीर सिंह के 83, रणवीर कपूर के शमशेरा बा, जवन कबो रिलीज होखे कवनो बात नइखे.\nपहिले त जब इंटरनेट क्रांति ना रहे त टेस्ट बदले में समय लागे. अब त लोग घरे बइठल वेब प्लेटफ़ॉर्म के माध्यम से पूरा दुनिया में बनत फिल्म आ सीरीज देख सकेला. भारत में खुद वेब पर एतना बढ़िया काम हो रहल बा. एही से दर्शक के लुभावल एतना आसान नइखे. तनिको स्टोरी पुरान आ स्टीरियोटाइप भइल त दर्शक खाली ओकरा के नकारते नइखे, ओकर मखौल भी उड़ावत बा, मीम भी बनावत बा. देखल जाय त ई फिल्म उद्योग खातिर चुनौती के साथे अपना में सुधार लिआवे के सीख भी बा. अब हालिया प्रदर्शित फिल्म राधे के देख लीं. सलमान खान के करियर में वांटेड (2009) एगो पतवार लेखां आइल आ उनकर डूबत करियर के उबार लेहलस. ओकरा बाद सलमान हिन्दी के सबसे कमाऊ सुपरस्टार बन गइलें. बाकिर उनका बाद में लागे लागल कि फेस्टिवल रिलीज करी के हम एके तरीका के एक्शन अउरी बेतुका फिल्म कर के हरदम राज करब. अब हाल ई बा कि सलमान के नाम सुनते लोग उनके फिल्म से दूरी बना लेला, हाँ उनके फैंस उनकर हाथ अभी धइले बाड़ें. राधे भले बॉक्स ऑफिस पर कलेक्शन कर लेव, जइसन सलमान के अधिकतर फिल्म कर लेली सन, बाकिर कंटेन्ट के नाम पर जवन बसिया कहानी अउरी संवाद उ परोसत बाड़ें, उ उनका पिछला बढ़िया फिल्मन के असर भी मेटा रहल बा.\nहालांकि ‘राधे- योर मोस्ट वांटेड भाई’ के साथे एगो बढ़िया बात भइल बा. राधे जइसन बड़ बजट आ सुपरस्टार के फिल्म वेब पर रिलीज भइल ह अउरी भारत खातिर नया बिजनेस कान्सेप्ट ‘पे पर व्यू’ लेके आइल ह. हालांकि ई विदेश में पहिले से होता, यूट्यूब भी एह आधार पर काम करेला. एकर माने बा कि दर्शक जइसे सिनेमा हॉल में टिकट खरीद के एक बार ही फिल्म देखेला ओसहीं जेतना बेर केहू घरे बइठल ई फिल्म देखी ओतना बेर ओकरा भुगतान करे पड़ी. एकरा चलते अउर भी फिल्म निर्माता आ वितरक में उम्मीद जागल बा कि उ लोग एह कोरोना काल में भी आपन फिल्म के प्रदर्शित कर पाई आ ओकरा बड़ बजट के रिकवरी कर पाई.\nअब ई त आवे वाला समय बताई कि फिल्मन के भाग्य कवना करवट बइठी बाकिर फिल्म से जुड़ल सभे एही उम्मीद में बा कि कोरोना बीपत-बलाय लेके भागो आ फिल्म इंडस्ट्री के भाग जागो.


खबर भोजपुरी में (अतवार, 28 दिसंबर 2014) – टटका खबर\n(शनिचर, 27 दिसंबर के खबर)\nजम्‍मू-कश्‍मीर में नया सरकार बनावे के समय-सीमा रोज घटल जात बा बाकिर तस्वीर साफ नइखे होखत. कांग्रेस आ नेशनल कॉन्‍फ्रेंस से मिलल बिना शर्त समर्थन पर पीपुल्‍स डेमोक्रेटिक पार्टी अबले कवनो संकेत नइखे दिहले. पीडीपी के बातचीत भाजपा से चलत बा. अतवार का दिने पीडीपी आ भाजपा के बोलवले बाड़न राज्‍यपाल एन.एन. वोरा जेहसे कि उनुका मालूम हो सके कि सरकार बनावे के कवन राह निकालल जात बा.\nअतवार का दिने झारखंड के नयका मुख्‍यमंत्री के रूप में रघुवर दास के किरिया धरावल जाई. एह मौका पर पीएम मोदी आ भाजपा अध्यक्ष अमित शाह मौजूद रहीहें. पहिला बेर झारखण्ड में गैर आदिवासी मुख्यमंत्री बने वाला बाड़न रघुबर दास. एकरा पहिले महाराष्ट्र में गैर मराठा, हरियाणा में गैर जाट मुख्यमंत्री बना के भाजपा देखा दिहले बिया कि ऊ कवनो तरह से पहचान के सवाल में ना अझुराव.\nबिहार में जनता दल यूनाइटेड के चार गो अउरी विधायकन के विधानसभा सदस्‍यता खतम क दिहल गइल. एह लोग पर गोल विेरोधी काम करे के आरोप बा. एह अजोग विधायकन में अजीत कुमार सिंह, पूनम देवी, सुरेश चचंल अउर राजू सिंह के नाम बा. एह अजोग ठहरा दिहल लोग के पूर्व विधायको के मिले वाला सुविधो ना दिहल जाई. बागी विधायकन के कहना बा कि एह लोकतंत्र विरोधी फैसला के ऊ लोग हाई कोर्ट में चुनौती दी.\nगृहमंत्रालय असम में भइल हाल के नरसंहार के जाँच करे के अधिकार राष्‍ट्रीय जांच एजेंसी एन.आई.ए. के दे दिहले बिया. साथही सेना प्रमुख जनरल दलबीर सिंह सुहाग कहले बाड़न कि सेना असम में सामान्‍य स्थिति बहाल करावे ला ओहिजा के सरकार के पूरा सहयोग दी.\nसारधा चिटफंड घोटाला के सिलसिला में सीबीआई असम में दू गो अउर मामला दर्ज कइले बिया. जेल में बंद कंपनी के प्रबंध निदेशक सुदीप्‍तो सेन पर धोखाधड़ी आ विश्‍वासघात के मामला दर्ज भइल बा.\nराजधानी दिल्‍ली समेत समूचा उत्‍तर भारत शीतलहर के चपेट में बा. घन कुहा का चलते सड़क, रेल आ हवाई यातायात बाधित हो गइल बा. उत्‍तर प्रदेश में भीषण शीतलहर चलत बा आ गाजीपुर, जौनपुर, गोरखपुर, मऊ समेत अनेके जिलन में लोग गलन वाला पाला से परेशान बा. बिहार, पंजाब, हिमाचल प्रदेश, हरियाणा, राजस्थान सगरो जबरदस्‍त शीतलहर चलत बा.\nमेलबर्न में ऑस्‍ट्रेलिया के संगे होखत तिसरको टेस्ट में भारत के हाल खस्ता बा. दुसरका दिने भारत अपना पहिलका पारी में एक विकेट के नुकसान पर 108 रन बनवलस जबकि ऑस्‍ट्रेलिया अपना पहिला पारी में 530 रन बनवले रहुवे. एह तरह भारत पहिला पारी में 422 रन से पीछे चलत बा.\nअंकिता रैना 25 हजार डालर इनाम वाला आई टी एफ महिला टेनिस सिंगल्‍स खिताब जीत लिहले बाड़ी. पुणे में भइल एकतरफा फाइनल में ऊ ब्रिटेन के कैटी डुने के 6-2, 6-2 से हरा दिहली. पिछला चौदह साल में ई खिताब जीते वाली पहिला भारतीय महिला खिलाड़ी बन गइल 21 बरीस के अंकिता.\nरोहतास जिला में कम्‍हाऊ टीसन का लगे एगो इंजीनियर समेत पाँच गो कर्मचारियन के मौत ट्रेन से कटा के हो गइल. ई लोग ट्रैक पर काम करत रहुवे आ कुहा का चलते देख ना पावल कि ट्रेन आवत बिया. घटना के जाँच के आदेश दे दिहल गइल बा.\nएगो शिक्षक सौरभ श्रीवास्तव पर भइल हमला का बाद भोजपुर जिला के नवादा थाना के एगो दारोगा बलवंत कुमार के निलंबित कर दिहल गइल बा. शिक्षक थाना में रशगदारी माँगे के शिकायत लिखावत सुरक्षा मँगले रहलन बाकिर उनुका के कवनो सुरक्षा ना दिहल गइल आ रंगदारी मांगे वाला उनुका के गोली मार के घवाहिल क दिहलस.\nराष्ट्रीय खेल से बिहार के बाहर क दिहल गइल बा काहे कि बिहार सरकार एगो कानून बना के बिहार में खेल संघन के पंजीकरण के जरूरी बना दिहले बिया. खेल संघ एकरा विरोध में बाड़े.\nसारण जिला के दाऊदपुर थाना के शीतलपुर गांव में पोखरा में डूबला से एगो आदमी के मौत हो गइल.\nTags: News in Bhojpuri, खबर भोजपुरी में, भोजपुर, रोहतास, सारण


जौनपुर में अतिशबाजी का चलते ट्रक में आग लागल – टटका खबर\nजौनपुर में अतिशबाजी का चलते ट्रक में आग लागल\nजौनपुर, 19 फरवरी (वार्ता) यूपी के जौनपुर जिला के सरपतहां क्षेत्र इलाका में सोमार का दिने अतिशबाजी का चलते एगो ट्रक में आग लाग गइल आ ओह पर लादल लाखों रुपिया के सामान जरि के राख हो गइल.\nपुलिस वालन के कहना बा कि गाज़ियाबाद से परचून के समान लादके एगो ट्रक अतवार का राते बलिया जात रहल. एही बीच सरपतहां इलाका के कादीपुर गांव का लगो एगो बारात में होखत आतिशबाजी के चिंगारी ट्रक पर लादल समान पर जा गिरल आ ओहमें आग लाग गइल.\nदेखते देखते आग विकराल रुप ध लिहलसि. गनीमत रहल कि ड्राइवर ट्रक के ले के रिहायशी इलाका से बाहर निकाल ले गइल आ 200 मीटर फरदवला जा के लखनऊ-बलिया राजमार्ग प किनारे खड़ा क के केहू तरह आपनो जान बचवलसि.\nघटना के खबर मिलला प सोमार के सबेरे करीब तीन बजे दमकल वाले चहुँपलें आ आग बुता के वापिस तवटि गइलें. बाकिर लागता कि आग बढ़िया से बुताइल नी रहल आ कुछ देर बाद फेरु धधक उठल आ कुछे देर में सामान समेत ट्रक जरि के राख हो गइल.


बीहड़ में नचली सीमा सिंह – Anjoria\nभोजपुरी सिनेमा के नंबर वन आयटम गर्ल सीमा सिंह के पिछला दिने बीहड़ में एगो आयटम नंबर के शूटिंग करे के पड़ल जवना के दर्शकन में असली डकैतो आ गइल रहलें. बाकिर ऊ सभे बहुत शालीनता से नाच देखले आ तनिको ना लागल कि ई खूंखार डकैत हउवें. ई आयटम नंबर भोजपुरी फिल्म खातिर ना होत रहे बलुक हिन्दी फिल्म “बीहड़” खातिर होत रहे जवना के निर्माण करत बाड़े फिल्म “वुन्डेड” के निर्माता कृष्णा मिश्रा. अब एह आयटम का बाद हिन्दीओ फिलिमन में सीमा के जलवा चमके लागे त कवनो अचरज के बात ना होखी. उनुका दिवाना दर्शकन खातिर ई खुशी के बात बा.


लस्टम पस्टम – Page 8 – Anjoria\nलस्टम पस्टम (Page 8)\n– जयंती पांडेय सब केह हाथ के संगे बा बाकिर हाथ भर फरका. शरद पवार भईया खिसियाइल बाड़े. उनका के देखि के बुझाला ना कि खिसियइबो करेले. हमशा खुशे लऊकेलें. लेकिन खिसिया गईल बाड़े. ऊ त अईसन जीव हउअन कि यूपीए के आठ बरिस में कबहुओं ना खिसिअइले. ओहु समयपूरा पढ़ीं…\n– जयंती पांडेय बाबा लस्टमानंद एकदम मूड में रहले. आज काल बड़हन नेता लोगन के धमकावे आ ऊहो अपना से छोटकन के धमकावे के मामला पर चर्चा में कहले, जान जा रामचेला कि धमकावे के आपन फायदा होला आ धमकियावे के अलग. जे धमकावे ला ऊ तऽ जान जा किपूरा पढ़ीं…\n– जयंती पांडेय सबेरे सबेरे रामचेला बाबा लस्टमानंद के दुअरा अइले आ लगले गादे करे. बाबा अचकचा के उठले, का हो का अतना प्राण तेयगले बाड़ऽ? सब ठीक बा नऽ? का ठीक बा बाबा, तूं त भईंस बेचि के सुतल बाड़ऽ, देस दुनिया के कवनो फिकिर कहाँ बा. अरे भईलपूरा पढ़ीं…\n– जयंती पांडेय उत्तर प्रदेश के मुख्यमंत्री अखिलेश यादव अपना राज्य के विधायकन के एमएलए फंड से गाड़ी कीने के औडर दे देहलें त उनका ई औडर से विधायक लोग बड़ा खुस भइल लेकिन बाद में अनासे कहि दिहले कि औडर कैंसिल. अब ऊ लोग के आसा पर पानी पड़पूरा पढ़ीं…\n– जयंती पांडेय एक दिन बाबा लस्टमानंद बड़ा दुखी हो के रामचेला से कहले, हो भाई जदि तोहरा थरिया में परल तरकारी ठीक ना बनल त तूं का अपना मेहरारू के गरियइबऽ कि उल्टा सीधा बोलबऽ? ना नु. लेकिन केहु सब्जी के भावना के खेयाल ना करे. ऊ त आपनपूरा पढ़ीं…\n– जयंती पांडेय कई दिन से बाबा लस्टमानंद अपना संघतिया राम चेला से हरकल रहत रहले. अनमुन्हसारे रामचेला चलि आवस आ बाबा के घरे अखबार आते सवाचस कि का हो बाबा राष्ट्रपति चुनाव में का हो ता? एक दिन बाबा औंजिया पूछले कि आखिर तूं ई बतिया रोज काहे पूछेपूरा पढ़ीं…\n– जयंती पांडेय आजुकाल रोज सरकार के ओर से एगो आश्वासन दिहल जाला – अगर कहीं गलती भइल होखी त ओकर जांच होई. जांच चलत रहेला, नतीजा कबहुओं सामने ना आवे. जेतना गलत काम होला सबके शुरुआत जांच से होला आ खत्म ई नतीजा से होला कि कवनो गलती नइखेपूरा पढ़ीं…\n– जयंती पांडेय एक दिन एगो प्रोफेसर साहेब, उनकर नांव ह रवींद्र पाठक जी, बिहार के सिवान जिला से आ के लस्टमानंद से भेंट कइले. बाते बात में पुलिस पर चर्चा चलि गइल त पाठक जी बड़ा दुखी हो के बतवले ‘आजुओ काल पुलिस के बारे में लोग के अच्छापूरा पढ़ीं…\n– जयंती पांडेय आजु काल्हु , जान जा ए रामचेला कि नेता लोगन के जबान बिछला जा तिया. कहले बा कि चाम के जीभ ह, बिछला जाले. लेकिन नेता लोगन के जीभ सबसे जियादा बिछलाले. खास क के जब चुनाव के पहिले वाला मौका होखो. अब देखऽ ना कि दूपूरा पढ़ीं…\n– जयंती पांडेय ई त केहु विज्ञानीए बता सकेला कि तीनूं तिरलोक में आदमी के अलावा कवन प्राणी हंसेला. लेकिन ई त तय बा कि गदहा बिल्कुल ना हंसेला. बाबा लस्टमानंद के बात सुनि के राममचेला कहलें, ऊ जे गदहा कभी-कभी हंसत अइसन लागेला तवन? बाबा कहले दरअसल आदमी केपूरा पढ़ीं…\n– जयंती पांडेय अबहीं दिन चढ़ल शुरूए भईल रहे आ घामो अब तपल शुरु हो गइल रहे कि रामचेला बाबा लस्टमानंद के मड़ई में अइलें. उनका कांखि में एगो अखबार दबाइल रहे. ऊ अखबार निकाल के बाबा के दिहले. बाबा पढ़ल शुरू कइलें. ओह में लिखल रहे कि सूतला मेंपूरा पढ़ीं…


नक्सलियन के हमला में नौ गो जवान शहीद – टटका खबर\nनक्सलियन के हमला में नौ गो जवान शहीद\nसुकमा, 13 मार्च (वार्ता). छत्तीसगढ़ के सुकमा जिला के क्रिस्टाराम इलाका में आजु नक्सलियन के बारूदी सुरंग धमाका से सीआरपीएफ के नौ गो जवान शहीद हो गइले आ दू गो घवाहिल हो गइले.\nपुलिस से पता चलल कि सुकमा जिला मुख्यालय से लगभग साठ किलोमीटर दूर नक्सली एह घटना के दुपहरिया में अंजाम दिहलें. एकरा बाद दुनु ओर से गोलीबारिओ भइल बाकिर नक्सली घन जंगल में भाग गइले. घवाहिल जवानन के क्रिस्टारम में प्राथमिक उपचार का बाद हेलीकाप्टर से रायपुर भेजल गइल. शहीद जवानन के हथियारो ले भागल बाड़ें स नक्सली.\nबतावल जात बा कि क्रिस्टारम थाना से सीआरपीएफ के 212वीं बटालियन के जवान ‘एंटी लैंडमाइंस व्हीकल’ में सवार होके सड़क निर्माण में लागल श्रमिकन के सुरक्षा खातिर पालोदी गांव का ओर जात रहलें. बीचे में पहिलहीं से घात लगा के बइठल नक्सली वाहन के निशाना पर लेत बारूदी सुरंग में धमाका करा दिहलें. एह बहते बरियार धमाका से वाहन के परखच्चा उड़ गइल आ आठ गो जवान मौके पर शहीद हो गइलें. एक जने के मौत इलाज का दौरान भइल. दू गो जवानन के इलाज अबहीं चलत बा.\nछत्तीसगढ, नक्सली, सुकमा, हमला\nफैसला आवे ले आधार लिंक करावल जरूरी नइखे\nउल्टा चोर कोतवाल के डाँटे\n#netaji #cartoon #pawantoon pic.twitter.com/atCEAVq5MF\n— pawan toon (@pawantoon) November 18, 2018


घाव बड़े काम आ गए – हरिवंश पाठक गुमनाम – Anjoria\nघाव बड़े काम आ गए – हरिवंश पाठक गुमनाम\nMarch 23, 2012 OmPrakash Singh खबर, भोजपुरिया लाल 0\n“सूझ बूझ” पत्रिका के दुसरका अंक से पता चलल कि हरिवंश पाठक गुमनाम जी अब नइखीं. मन माने के तइयार नइखे. जहिया ले पढ़ले बानी, आँख भरले रहतिया. भोजपुरी में उहाँ अस गीत आ गजल लिखेवाला कवनो रचनाकार से अभी तक हम नइखीं मिलल. शिल्प के बात करीं त मोती चुनल आ पिरोवल केहूँ उहाँ से सीखे. लगभग 27-28 बरिस हो गइल उहाँ से मिलला. “जमानिया” हमरा किहाँ से बहुत दूर नइखे,बाकिर हमार ई दुर्भाग्य बा कि नोकरी में अइला का बाद बाहरे रहला का कारन गाँव पर बहुते कम समय दे पवले बानी. कई बेर चहलीं कि उहाँ से मिल पाईं भा फोने प बतिया लीं बाकिर अपना व्यस्तता आ आलसी स्वभाव का कारन सफल ना हो पवलीं.एने 6-7 महीना से बेचैन रहीं, कई लोगन से उहाँ के कंटैक्ट नं. मङलीं बाकिर मिलल ना.\nअजुओ उहाँ के चेहरा बिसरत नइखे. जब हम एम.ए. करत रहीं बोधगया से (मगध विश्वविद्यालय के स्ना. विभाग में) त रोहतास जिला में आयोजित कुछ कवि सम्मेलनन में उहाँ का सङे काव्य-पाठ करेके मोका मिलल रहे. ओह घरी उहाँका हमरा एगो गीत के कुछ संशोधन से सँवरले रहीं. कबो-कबो भय होत रहेला कि एह तरह के रचनाकार जब चलि जइहें त का होई ? अब आजु का कहीं ?\nगुमनामे जी का भाषा में हम कहल चाहबि कि\nगीतों के डालकर कमंद\nहम कि लबेबाम आ गए\nबिरच गए दर्दों के छंद\nघाव बड़े काम आ गए.\nपरत-परत प्यार जम गया\nपोर-पोर पीर बस गई\nप्यास प्राण-प्राण में भरे\nरिश्ते गुमनाम आ गए.\nमटिया क गगरी पिरितिया क उझुकुन\nछतिया के अगिया धुँआइ\nबूड़ि जात कजरा में अँचरा के कोरवा\nलोरवा लिखल बा लिलार.\nदुर्भाग्य हमहन के बा जे भोजपुरी साहित्य के अइसनो लोग गुमनाम रहि जात बा. गुमनाम जी का बारे में पढ़नी त खोजल शुरू कइनी. पता चलल कि गुमनाम जी के निधन पिछला साल ३१ दिसंबर २०११ के साँझे भइल रहे बाकिर एहिजा ले खबर चहुँपे में तीन महीना लाग गइल.\nगुमनाम जी का बारे में एगो लेख :\nसंपादक, अँजोरिया का तरफ से श्रद्धांजलि


टटका खबर, अतवार, २१ नवम्बर – टटका खबर\nबिहार विधानसभा में राजग के स्पष्ट बहुमत मिली\nकाल्हु प्रसारित एक्जिट पोल के नतीजा बतावत बा कि राजग के बहुमत मिले में कवनो संदेह नइखे. तीनो सर्वेक्षण में इहे राय बा, अन्तर बस सीट में बा. जे सबसे कम दे रहल बा ऊ १४५ सीट आ सबले बेसी दे रहल बा ऊ २०१ सीट. बाकिर एहिजा ई बतवला में कवनो हरज नइखे कि अब तकले के चुनावन के नतीजा बतावेला कि एक्जिट पोल भा ओपोनियन पोल अकसरहाँ सत्ताधारी दल का तरफ झुकल रहेला. राजद लोजपा गठबन्हन दूसरा जगहा पर आ कांग्रेस तीसरा जगहा पर आई, अइसन एह एक्जिट पोल से बुझात बा.\nस्पेक्ट्रम घोटाला में दोषियन के सख्त सजा दिहल जाई\nप्रधानमंत्री अपना चुप्पी के तूड़त काल्हु कहलें कि टू जी स्पेक्ट्रम घोटाला में जे दोषी पावल जाई ओकरा के सख्त सजा दिहल जाई. बाकिर लहजा आ अन्दाजा इहे बा कि राजा आ जोकर के छोड़ के. अतना घोटाला वाला सरकार देश में पहिले कबहियो ना आइल रहे. एह घोटाला का सोझा बोफोर्स आ चारा घोटाला दुनु बहुते छोट रहले सँ. मनमोहन सिंह के बस इहे शिकायत बा कि विपक्ष संसद काहे नइखे चले देत. संसद चलीत त बहुते नियम कानून पास करावे के रहल ह. हर घोटाला के जाँच जवना दिसाईं चलत बा ओहसे साफ बा कि कवनो घोटाला के बड़का के कुछऊ नइखे उखड़े वाला. हँ कुछ बलि के बकरा जरुर चढ़ जइहें बलि पर.\nबिहार चुनाव के फैसला २४ तारीख के\nबिहार में छह चरण में भइल विधानसभा चुनाव के मतगणना २४ तारीख के होखी. तबले सभकर साँस टँगाइल रही कि हे भगवान का होखे जा रहल बा. २४३ सीट खातिर ३५२३ जने उम्मीदवार बाड़े, जवना में मेहरारुवन के गिनती ३०८ के बा. कांग्रेस सगरी सीट पर चुनाव लड़ले बिया, ओकरा आपन मत प्रतिशत बढ़ावे के चिन्ता बा. कहत बिया कि केहू का साथे गठबन्हन ना करी. बसपा २३९ पर, राकांपा १७१ पर, राजद १६८ पर, जदयू १४१ पर, भाजपा १०२ पर, लोजपा ७५ पर, भाकपा ५६ पर, आ माकपा ३० गो पर आपन उम्मीदवार लड़वले बा. बहुमत खातिर १२२ सीट चाहीं आ चुनाव के रुझान से हो सकेला कि जदयू अपने अतना सीट जीत लेव कि ओकरा कवनो दल के ढेर सहारा के जरुरत ना पड़े.\nआजु कार्तिक पूर्णिमा के नहान हऽ\nकार्तिक पूर्णिमा का अवसर पर श्रद्धालु आज गंगा आ बाकी नदियन का तीरे लाखों का संख्या में जुटल बाड़े. बलिया के ददरी मेला आ सोनपुर के हरिहर क्षेत्र मेला एही मौका पर लागेला जवन महीनो चलेला. अबो सोनपुर के मेला के गिनती दुनिया के सबसे बड़ मेला में होत रहुवे बाकिर अब आपाधापी का दौर में लोग मेला ठेला से भागत जा रहल बा, आ घर में टीवी का सामने बइठल दुनिया के तमाशा देखत रहऽता.\nओरंगाबाद के पचोखर गाँव में बम फटला से आठ गो बच्चन के मौत\nदेव थाना के पचोखर गाँव में आजु सबेरे एगो बरियार बम फाटला से आठ गो स्कूली विद्यार्थियन के मौत हो गइल आ छह गो घवाहिल हो गइलें. बतावल जात बा कि ई केन बम काल्हुवे मिलल रहुवे बाकिर गदबेरा पार हो गइला का चलते बम निरोधक दस्ता ओकरा के निष्क्रीय ना कइलस. आजु पुलिस आ मेडिकल टीम भेजल गइल बा. एह घटना के पुलिस के लापरवाही के नतीजा कहल जा सकेला बाकिर चुनाव का आपाधापी में ई मामिला अइसहीं दब खप जाई. मरे वाला लड़िकन के परिवार भले बरीसन रोवत रहे.\nपछुआ बहला से ठण्ढक बढ़ गइल बा\nकाल्हु से पश्चिमी बिहार आ पुर्वांचल में पछुआ बहल शुरु हो गइल बा जवना चलते ठण्ढक शुरु हो गइल बा. जाड़ा के कपड़ा निकलल शुरु हो गइल बा. वइसहूं कातिक खतम हो गइल आ अगहन पूस माघ जाड़ा के इहे खास सीजन हऽ. हर मौसम के ठीक से पड़ल कृषि व्यवस्था खातिर जरुरी होला वइसहीं जइसे जिनिगी में हर रस के सही अनुपात में रहल जरुरी होला. हमनी के पुरनिया अर्थ धर्म काम मोक्ष के चार गो जरुरी तत्व बता गइल बाड़े. सफल जीवन खातिर सगरी जरुरी होले. अर्थ ना रही त धर्म कइसे चली आ काम अतृप्त रह जाव त मोक्ष कइसे मिली.\nजमुना निषाद के अंत्येष्टि\nपूर्व मंत्री, गोरखपुर के पिपराइच के विधायक जमुना निषाद के मृत्यु परसो रात एगो सड़क दुर्घटना में हो गइल रहे. साथ में चार जने अउरी रहले जिनकर मौत ओह दुर्घटना में हो गइल. जमुना निषाद एगो हत्या का आरोप में पिछला दू साल से जेल में बन्द रहले आ हालही में २१ अक्टूबर के बाहर आइल रहले हँ. उनकर अंतिम संस्कार काल्हु उनका गाँवे में खेत पर कइल गइल जवना मौका पर प्रदेश के कई गो मंत्री आ जनप्रतिनिधि मौजूद रहलें. प्रदेश सरकार उनका परिजन के पाँच लाख के सहायता देबे के एलान कइले बिया. बाकी चार जने के परिवारन के दू दू लाख रुपिया दिहल जाई.\nरणजी ट्राफी क्रिकेट में यूपी के बड़ौदा पर जीत\nरणजी ट्राफी का सुपर लीग ग्रुप बी का मैच में काल्हु यूपी के टीम बड़ौदा के टीम के ३२ रन से हरा दिहलसि. मैच वडोडरा में भइल. एह जीत से अब यूपी का लगे कुल पाँच अंक हो गइल बा.


September 2014 – Page2– Anjoria\nMonth: September 2014 (Page 2)\nदेवी गीतन के माहौल में देवी गाथा (भोजपुरी) के MP3 सीडी ‘ कहनिया दुर्गा माई के ’ नाम से बाजार में बहुत कम समय में काफी लोकप्रिय हो गइल बा. दिल्ली के मेगना म्यूजिक से रिलीज एह सीडी में स्वर देले बाड़न प्रसिद्ध भोजपुरी गायक डॉ. रामरक्षा मिश्र विमल. एकरपूरा पढ़ीं…\nनवरात्रि के शुभ अवसर पर अंजन टीवी अपना दर्शकन खातिर एगो विशेष कार्यक्रम लेके आ रहल बा जवना में धार्मिक तथ्यन के साथ माँ दुर्गा के9अवतार से दर्शकन के रुबरु करावल जाई. साथही अलग-अलग अवतार खातिर आनंदमयी धार्मिक गीतो जानल-मानल गायकन द्वारा प्रस्तुत कइल जाई. त देखीं आपूरा पढ़ीं…\nआजु के ‘टटको में टटका’ पढे़ला क्लिक करीं. महाराष्ट्र के मुख्यमंत्री पृथ्वीराज चव्हाण कहलन कि राकांपा के नामुमकिन शर्ते का चलते ओकरा से गठबन्हन करे में मुश्किल होखत बा. हरियाणा विधानसभा के सगरी 90 सीट ला कांग्रेस आजु बुध का दिने अपना उम्मीदवारन के सूची जारी क दिहलसि. सारधा चिटफण्डपूरा पढ़ीं…\nटटको में टटका खबर : 22 सितंबर 2014\nयूपी के राज्यपाल नाम नाईक कुलपतियन के समय सीमा का भितरे परीक्षा करावे, परिणाम घोषित करे आ नया सत्र शुरू करावे के निर्देश दिहले. इलाहाबाद उच्च न्यायालय आदेश दिहले बावे कि कंपनीबाग में कवनो तरह के व्यावसायिक भा सामाजिक समारोह ना कइल जा सके. बिहार के जल संसाधन मंत्री आपूरा पढ़ीं…\n– ओमप्रकाश अमृतांशु नेता, अपराधी आ सिपाही के तालमेल के नतीजा हउए बलात्कार. हर घंटा, हर घड़ी, हर राज्य, हर शहर, हर गाँव बलात्कार जइसन घटना से कराह रहल बा. चौकठ के बहरी डेग रखते लइकिन के मन में डर समा जाता. नेता लोगन से पूछीं त केहू के मूंहपूरा पढ़ीं…\nटटको से टटका खबर : 21 सितम्बर, अतवार\n(खबर से अधिका भोजपुरी के पसार) इंचियोन एशियाई खेल – स्वर्ण सिंह विर्क रोइंग प्रतियोगिता के फाइनल ला क्वालीफाई ना कर सकले. अफगानिस्तान निर्वाचन आयोग राष्ट्रपति चुनाव में अशरफ गनी के विजयी घोषित क दिहलसि. हालांकि अबही ले पूरा आंकड़ा जारी नइखे कइले. भाजपा आरोप लगवले बिया कि यूपी सरकारपूरा पढ़ीं…\nआजु संजय भूषण पटियाला के भेजल सामग्री मिलल त विडम्बना सजीव लउके लागल. भोजपुरी के फिलिमकारन के एगो नया शगल बन गइल बा कि काम चाहे जइसन करसु बोले में भोजपुरी के पैरोकार बने लागल बा लोग. जे लोग सुबहित नाम ना खोज सके अपना फिलिमन के, ढंग के भोजपुरीपूरा पढ़ीं…\nसुपर ग्रैंड मास्टर आ पाँच बेर के विश्व चैम्पियन विश्वनाथन आनंद विश्व शतरंज चैंपियनशिप से पहिले अपना आखिरी टूर्नामेंट बिलबाओ फाइनल मास्टर्स में खिताब का नियरा ले चहुँप गइल बाड़न. अहमदाबाद के सरदार वल्लभभाई पटेल अंतर्राष्ट्रीय हवाई अड्डे से आजु फजीरे आबू धाबी से एयर अरेबिया के उड़ान से दिल्लीपूरा पढ़ीं…\n– डॉ॰ उमेशजी ओझा सरोज एगो कम्पनी मे काम करत रहले. अपना पत्नी आ दूगो बेटा, सबीर आ शेखर, का साथे आपन चारिगो आदमी के छोट परिवार में मस्त आ हँसी खुशी से रहत रहले. बाकिर दूनो बेटा आवारा किस्म के रहले. ओह में से उनकर बड़ बेटा बेसी चालाकपूरा पढ़ीं…\nभाजपा शिवसेना के याद करवलसि कि महाराष्ट्र में ‘भगवा गठजोड़’ बचावे खातिर भाजपा हमेशा त्याग करत आइल बिया आ शिवो सेना के कुछ जिम्मेदारी बनेला. अब बिहार के मुख्यमंत्री जीतन राम मांझी विदेशी निवेश ले आवे खातिर लंदन जइहें आ ओहिजा एगो व्याख्यानो दीहें. उ इंग्लैंड में 21 से 25पूरा पढ़ीं…\nजवना ट्रेनी न्यायाधीश लोग के बरखास्त करे के अनशंसा इलाहाबाद उच्च न्यायालय कइले बा ओह लोग के कहना बा कि उ लोग तब सुप्रीम कोर्ट जाई. चीन भारतीय रेलवे के विकास खातिर पांच काम में सहयोग करी जवना में से एगो बा चेन्नई से मैसूर ले सेमी हाईस्पीड रेल लाईनपूरा पढ़ीं…


समय आ गइल बा जब भाजपा के आपन प्राथमिकता तय करे लेबे के चाहीं. | Anjoria's Weblog\nआजुकाल्हु राष्ट्रपति के उम्मीदवार चुने में भाजपा के जवन फजीहत होखत बा ओहसे लागत बा कि ओकरा आपन प्राथमिकता तय करे के समय आ गइल बा. का चाहीं ओकरा, एन केन प्रकारेण सत्ता में चहुँपे के जोगाड़ आ कि अपना तय लक्ष्य के प्राप्ति?\nराम मन्दिर आन्दोलन का बाद बनल एनडीए सरकार में भाजपा आपन सब कुछ गँवा दिहलसि. सरकार में बनल रहे खातिर हर तरह के समझौता कइलसि आ परिणाम सभका सामने बा. एनडीए के हालात आजुओ उहे बा. एह गठबन्हन में शामिल हर दल, भाजपा छोड़ के, अपना नीति पर कायम बा आ ओकनी के सटवले राखे खातिर भाजपा सगरी अंगुरियावल महटिया के बरदाश्त कइले जात बिया. कवना फायदा खातिर कवना सोच में?\nराष्ट्रपति का चुनाव में लड़े के बा त आपन मजगर उम्मीदवार देव ना त मैदान छोड़ देव. एह मजगर उम्मीदवारन में या त शरद यादव के उम्मीदवार बने खातिर तइयार करावे भा खुद लालकृष्ण आडवाणी के आपन उम्मीदवार घोषित करे. शरद यादव बनीहें ना काहे कि ऊ हारल बाजी पर दाँव चढ़े ला तइयार ना होखीहें. बाकिर लालकृष्ण आडवाणी के उम्मीदवार बनवला से बहुते कुछ संदेश जनता आ अपना सहयोगियन के दे सकेले भाजपा. आडवाणी के राष्ट्रपति चुनाव लड़वा के भाजपा देखा दी कि ऊ एह लड़ाई के मजाक नइखे बने दिहल चाहत आ अपना पूरा ताकत से लड़े के इरादा राखत बिया. हो सकेला कि ओह सूरत मे एनडीए के बाकी दलो पूरा मन से उनुका पक्ष में खड़ा हो जासु. अगर ना खड़ा भइलें त मान लेबे के चाहीं भाजपा के ई संहतिया ना हउवें बलुक संगे रहि के घात करे वाला हउवें. तब अइसनका लोग से दूरी बनाइए लिहला में भलाई होखी भाजपा के.\nअगर आडवाणी के एह पर आपत्ति होखे त उनुका के समुझावल जा सकेला कि देश के कवनो कानून राष्ट्रपति के चुनाव लड़े वाला के बाद में सांसद भा प्रधानमंत्री बने से ना रोके. अबहीं राष्ट्रपति के चुनाव फरियावे के बा संसद के चुनाव दू साल बाद देखल जाई.\nआजु का राजनीति में देश के सबले बडका समुदाय के पक्षधर केहू नइखे. इहाँले कि ओह समुदाए में विभीषण आ जयचन्दन के भरमार हो गइल बा. आपन राज बचावे खातिर हमलावर के आपन बेटी सँउपे वाला राजा ना रहतें त का देश अतना दिन ले गुलाम रहल रहीत? जे लड़ाई से भागत रहेला ऊ बाद में लड़े लायक ना रहि जाव. भाजपा के हालत इहे हो गइल बा. हमेशा मिमिंयात आ दोसरा के बात मान लेबे वाला के सम्मान केहू कइसे करी?\nटटका बात बा नीतीश कुमार के बयान जेहमें ऊ कहले बाड़न कि भाजपा के चाहीं कि आपन प्रधानमंत्री के उम्मीदवार तय कर लेव जेहसे सहयोगी फैसला कर सकसु कि उनुका का करे के बा. नीतीश अपना हिसाब से बिल्कुल सही कहले बाड़न बाकिर का भाजपा में अतना बेंवत रहि गइल बा कि ऊ अपना हिसाब से सही बात कहि सको ? हम ना त भाजपा के सदस्य हईं ना कवनो अधिकारी बाकिर भाजपा के शुभचिन्तक अपना के जरूर मानीलें काहें कि देश में अकेला भाजपे बिया जे कांग्रेस के गलत नीतियन के मुकाबला कर सकेले आ देश के बड़हन जमात के हित के रक्षा कर सकेले अगर करे के चाहे. बार बार नरेन्द्र मोदी के खिलाफ होखे वाला बयान बाजी के विरोध कइल ओतने जरूरी बा. साबित हो चुकल बा कि गुजरात दंगा में नरेन्द्र मोदी के कवनो हाथ ना रहे. हँ ओह दंगा के समय पर काबू कर लेबे के सम्मान उनुका के जरूर दिहल जा सकेला. बाकिर ओही नरेन्द्र मोदी के देश के सेकुलर जमात बार बार गरियावत रहेले आ भाजपा चुपचाप सुनत रहि जाले. भाजपा के ई मान लेबे के चाहीं कि देश के कल्याण सेकुलरिज्म से नइखे होखे वाला सर्व धर्म समभाव से होखे वाला बा. जहवाँ कवनो धर्म भा मजहब के ना त बेजा बढ़ावा दिहल जाव ना बे जरूरत निंदा कइल जाव.\nदोसरे का दिक्कत बा भाजपा के आपन नेता चुन लेबे में? पूरा राष्ट्रीय कार्यकारिणी बइठे आ तब ले बइठावल जाव जब ले कवनो एक आदमी भा महिला के नेता चुन नइखे लिहल जात. एक बेर भाजपा तय कर लेव त जनतो के सहूलियत हो जाई आपन राय तय करे में. अगर भाजपा कांग्रेस के बी टीम बनल चाहत बिया त बनो ई ओकरा फैसला होखी बाकिर जनतो तब बी टीम के काहे समर्थन करी काहे ना सीधे ए टीम के करी? अगर भाजपा ओही राहे चली जवना पर देश के सेकूलर जमात चलत बा त का जरूरत बा ओकर?\nदोसरे भाजपा के इहो तय कर लेबे के चाहीं कि के ओकर स्वाभाविक सहयोगी हो सकेला आ के कवनो फायदा का लालच में ओकरा से सटे वाला बा. अपना स्वाभाविक सहयोगियन के भलही चिंता कर लेव भाजपा बाकिर लालची सहयोगियन खातिर आपन विचारधारा तजल ठीक ना कहाई. याद करे भाजपा जब ओकरा लगे संसद में बस दू गो सीट बाँचल रहि गइल रहे? ओकरा बाद ओकर वापसी ओकरा विचारधारा का चलते भइल रहुवे जवना के अटल बिहारी बाजपेयी के भलमनसाहत में गँवा दिहलसि भाजपा आ बढ़िया सरकार चलवला का बावजूद अगिला चुनाव हार गइल रहे. अगर भाजपा आपन कोर्स करेक्शन ना करी त २०१४ का चुनाव का बाद भाजपा के हालत अउरी पातर हो जाई. समय आ गइल बा जब भाजपा छाती ठोक के आपन नेता तय कर लेव आ कह देव सहयोगियन के कि जेकरा रहे के बा से रहे जेकरा जाए क बा से जाय.\n– संपादक, अँजोरिया वेबसाइट समूह\nThis entry was posted in चौपाल and tagged भाजपा by Anjoria. Bookmark the permalink.


संगीत सुभाष जी के लिखल आलेख दतुअन | जोगीरा\nHome आलेख संगीत सुभाष जी के लिखल आलेख दतुअन\nपरनाम ! स्वागत बा राउर जोगीरा डॉट कॉम प, आई पढ़ल जाव संगीत सुभाष जी के लिखल भोजपुरी आलेख दतुअन , पढ़ीं आ आपन राय जरूर दीं कि रउवा इ आलेख कइसन लागल आ रउवा सब से निहोरा बा कि एह आलेख के शेयर जरूर करी।\nधन्यवाद, ओ अदिमी के, जे दाँत आ मुँह की सफाई खातिर दतुअन के खोज कइल। ना त, लोग लोग का नियरा जाए का पहिले सइ बेर सोचित कि कहीं 11000 भोल्ट के बसना के करंट छोड़ि दीहें त पराने के अंत हो जाई।\nअइसे त दाँत अंगुरियो से धोवा जाला, लेकिन दाँत की सफाई खातिर दतुअन सबसे नीमन जोगाड़ ह। ओद लकड़ी के बित्ता भरके छरका के दतुअन कहल जाला।\nई नीम,आम, अमरूद, बबूर, बाँस, महुआ, भँटवास, चिचिरा भा अउर कवनो लकड़ी हो सकता। लेकिन, बर, पीपर आ पकड़ी के दतुवन ना होला। हमरा इहाँ एक जने कहिहें-\n‘कहे कबीर एगो लाकड़ चाहीं,\nबर, पीपर, पाकड़ नाहीं।’\nनीम के दतुअन सबसे नीमन दतुअन ह। कइला पर तनी तीत त लागेला, लेकिन एकरा में कवन आ केतना गुन बा, आजुके वैज्ञानिको लो बतावता। आम त राजा हइए ह, ओकर कहीं उपयोग क लीं।\nमहुआ के दतुअन दाँत के सब बेमारी के दवा ह। दाँत हिलत होखे, पायरिया भइल होखे भा दाँतदरद से बाप-बाप चिल्लात होखीं त पहिले का जमाना में केहू बता दी कि महुआ के दतुअन काहें नइखS करत? भँटवास के दतुअन शुगर रोग के दवा ह। केहू का शुगर के बेमारी होखे, लोग बतावेला कि रोज भँटवास के दतुअन करS आ हप्ता में एकदिन पाँचगो भँटवास के पतई पीसिके पी लऽ, शुगर बाप- बाप करत भगिहें।\nबबूर त एतना नीमन दतुअन होला कि आजुवो बबूर के नाम ध के तमाम टूथपेस्ट बिका रहल बा। चिचिरा साधूबाबा सबके प्रिय दतुअन ह। ऊ सब कहेला कि चिचिरा के दतुअन आ गंगाजल पियल एके जइसन ह। बाँस के दतुअन कइला के पुरनिया लो मनाही करी। कही कि जेकरा वंश होखे, ओकरा बाँस के दतुअन ना करे के चाहीं। बाँस का दतुअन से कबो- कबो मुँह भा जीभ कटइलो के डर ह।\nत, भाईसब! ए तरे से कवनो लकड़ी के बित्ता भरके छरका लेके आ अपना चहुवा(चबाएवाला) दाँतन से कवनो एक ओर लगभग आधा इंच एतना कूँचल जा कि ओने झाड़ू जइसन बनि जा। जवना के हुरा कहल जा। ओही हुरा के दाँत पर बहरी- भीतरी, कोने-अँतरे रगरल जा आ दाँत के चमचम चमका दिहल जा। दाँत चमकवला का बाद दतुअनिया के दाँत से दबाके बीच से फारि दिहल जा, ई चिठ्ठा कहाउ। दुनू हाथे, दुनू ओर से चिठ्ठा पकड़िके रगरि- रगरिके जीभ के सफाई क दिहल जा आ चिठ्ठा के पानी से धोके फेंकि दिहल जा। अब मन फरेश हो जा।\nकेहू- केहू निमक के खूब मेंहीं पीसि दे आ करुआ तेल में फेटिके दाँत पर रगरिके काम चला ले। लरिका कुल्हि त कउड़ा का राखिए से आपन दाँत करिया क लसन आ कहसन कि देखऽ, हमार दाँत केतना चमकता?\nत, एगो ऊ समय रहे कि बिहाने उठते सबका मुँह में सबसे पहिले दतुअन जा आ एगो ई समय बा कि बिहाने उठते सबसे पहिले मुँह में चाय जाता। नब्बे फीसदी भोजपुरिया लो का सबसे पहिले सुरुती चाहीं, बिना कुल्लागलाली के। चाय आ सुरुती ना मिली त डोलोडाल बन हो जाई।\nअब त कुक्कूरमुत्ता जइसन उपजल हजारो कम्पनी टूथपेस्ट के एतना ना परचार कइलीसँ कि सभे दतुअन भुला गइल आ पेस्टे से काम चलावे लागल। एक बोलावे, तेरह धावे जइसन हाल बा। रउरा पाकिट में जेतना पइसा बा, ओतने में पेस्ट मिलि जाता। किनीं आ करीं। दतुअन के नाम ले ओरा गइल। अब पेस्ट, ब्रश आ टंगक्लीनर(जीभा) हो गइल।\nनवका जमाना आ दतुअनवाला पेड़-खूँट की कमी का चलते फुलेसरो में बदलाव आइल। उहो दतुअन छोड़ि पेस्टे से काम चलावे लगलें। घरभर के अलगे-अलगे ब्रश आ जीभा ले आ दिहलें। पेस्ट के बड़का ट्यूब हमेशा राखल रहे। सभे बिहाने दाँत साफ क ले।\nसंगीत सुभाष जी\nएकदिन फुलेसर के सरहा आ गइलें। उनुका खातिर अलग- ब्रश- जीभा त रहे ना। फुलेसर कहलें कि ले आवतानीं दतुअन। गइलें, भुवर का आम से एगो खूब नीमन छरका तूरि लिहलें आ ले के चले लगलें। भुवर देखलें आ गरम होके पूछि दिहलें-‘ई का हो, फुलेसर भाई? ई छरका काहें तूरलऽ ह?’\nफुलेसर कहलें कि जानत नइखS? तहरा सरहा आइल बाड़ें। उनहीं के दतुअन खातिर तुरनीं हँ।\n‘सरहा? हमार सरहा तहरा घरे?’\n‘आरे, माने हमार सार तहार सार ना भइलें का?’- फुलेसर कहलें।\n‘हमरा कवनो सरहा- फरहा से कवनो मतलब नइखे। तू गंगा पार, हम दहवा पार। तहरा तनिको ना बुझाइल ह कि जवना बेरा आम मोंजरियाता, ओ बेरा दतुअन त दतुअन एगो पतइयो ना तूरे के चाहीं?’- भुवर बेजोड़ रीसि में कहलें।\nफुलेसर का ठकया मारि दिहलसि। जिनिगीभर के संघतिया भुवर से अइसन बेहवार के आशा ना रहे। दतुअन भुवर का दुआर पर फेंकि दिहलें आ तुरते चउराहा जाके एगो ब्रश आ जीभा कीनि ले अइलें। सरहा दतुअन क लिहलें। भुवर ओ ब्रश आ जीभा के प्लास्टिक में लपेटके पलानी में खोंसि दिहलें। अब कबो केहू हीत- नात आवे त उहे ब्रश आ जीभा नया किनल कहिके दतुअन का बदले दे देसु।\nएकदिन फुलेसर के दूसर सार आ गइलें। दतुअन का बेरा फुलेसर उहे ब्रश आ जीभा दे दिहलें ई कहत कि कहाँ जाईं दतुअन तूरे? कल्हिए अपना खातिर कीनिके ले अइनीं। अपने एही से क लीं, हम अपना के दूसर जोगाड़ क लेनीं।\nसरहा बढ़िया से दतुअन कइलें आ खाए बइठलें। लगवें फुलेसर के छोटका लइकवे बइठल रहे। खात आ अपना बहिन से बतिआवत कहलें- ‘पहुना हीत-नात के कदर के जानिले। देखु ना, अपना खातिर ब्रश आ जीभा ले आइल रहनीं हँ आ ओ से हमराके दतुअन करा दिहनीं हँ। हमार त काम कवनो दतुअन से चलि गइल रहित। अब उहाँ का दोसर कीने परी।’\nसुनते फुलेसर के लरिकवा कहलसि- ‘बै, ऊ त हरदम पलनियाँ में खोंसल रहेला। केहू हीत-नात आवेला त दतुअन का बदले उहे दिआ जाला। बाबू कहेलें कि के जाउ दतुअन तूरे?’\nसुनते सरहा के सगरे देह गिनगिना गइल। सामने के खएका जहर जइसन लागे लागल। ना छोड़ल बने, ना घोंटल। केतना अदिमी का मुँह में ई ब्रश- जीभा गइल होई, सोचते ओकाई आवे लागल। खएका छोड़िके झटकाहे उठलें आ दुअरा आवत- आवत पेटके सब खाइल-पियल बहरी आइए गइल। थोरे देर बाद अथिर भइलें आ फुलेसर के जवन ना कहे के तवन कहत किरिया खइलें कि आजु से बहिनउरा छुटले ह।\nफुलेसर लाजे धरती में गड़ि गइलें। कबो लरिकवा का ओर गुरनाके ताकसु त कबो अपनी गलती पर पछतासु। छोट सार के हाथ जोरलें, लेकिन सरहा नाहिंए मनलें, खखारत- थुकत आ फुलेसर के रिसिआइल आँखिसे देखत चलि गइलें।\nत भाईसब! दतुवन जरूर करीं आ कराईं, लेकिन फुलेसर जइसन ना।\nसंगीत सुभाष जी के लिखल अउरी रचना पढ़े खातिर क्लिक करि\nपिछला लेखहऽ हम हई पार्ट-टाइम भोजपुरिया\nअगिला लेखरामचन्द्र कृश्नन जी के लिखल भोजपुरी बाल कथा डोकी डोका\nछोड़ा हुआ, छोड़ना\nछोड़ देना, छूट जाना\nगीला, भींगा, नमीयुक्त


टटका खबर, बुध, २१ मार्च २०१२ – टटका खबर\nटटका खबर, बुध, २१ मार्च २०१२\nयूपी बोर्ड के मैट्रिक आ इंटर परीक्षा में अबही ले नौ सौ चउवालीस परीक्षार्थियन के नकल करत पकड़ल गइल बा. आजुवे करीब साढ़े तीन सौ नकलचियन के पकड़ल गइल. परीक्षा में जम के नकल होखत बा आ ई सब छिटपुट कार्रवाई बा. सरकार आदेश दिहले बिया कि बीस अप्रेल ले साँझ छह बजे से रात दस बजे का बीच बिजली दिहल जाव जेहसे कि शहरी इलाका का तरह गँवईओ इलाकन में विद्यार्थियन के पढ़ाई चल सके.\nमेडिकल, लॉ, मैनेजमेंट वगैरह के पढ़ाई करे वाला अनुसूचित जाति के विद्यार्थियन के पढ़ाई के खरचा सरकार उठाई बशर्ते ओकरा परिवार के कमाई चार लाख रुपिया सालाना से कम होखी.\nकेहुनी आ कलाई का बीच छोड़ दोसरा कवनो जगहा गोदना गोदावे वाला लोग के सेना में बहाल ना कइल जाई. मध्यप्रदेश में २५ अप्रेल से होखे वाला सेना भर्ती रैली का सिलसिला में ई जानकारी भर्ती कार्यालय जारी कइले बा.\nसगरी जिला मुख्यालयन से लखनऊ ले चार लेन के सड़क बनावे आ लखनऊ से दिल्ली खातिर सबले कम दूरी वाला सड़क बनावे के निर्देश दिहलन मुख्यमंत्री अखिलेश यादव. कहलन कि साल २००७ में शुरू भइल सगरी पुल साल भर का भीतरे बनवा लिहल जाव. मायावती सरकार एह पुलन के काम रोकवा दिहले रहुवी.\nराज्य में फेर से पुरनका पुलिस जोन व्यवस्था लागू कर दिहल गइल जवना के साल २००९ में मायावती सरकार खतम कर दिहले रहुवी. एह फैसला का बाद अब आठ गो पुलिस महानिरीक्षक आ सतरह गो उपमहानिरीक्षकन के तैनाती जोन आ परिक्षेत्र में कइल जाई. माया सरकार के व्यवस्था में सीनियर आईपीएस अधिकारी अपना से जूनियर आईएएस अधिकारियन का मातहत काम करत रहले.\nलघु सिंचाई आ पशुधन मंत्री पारसनाथ यादव काल्हु जौनपुर में कहलन कि सिद्दिकीपुर कताई मिल फेर चालू करावल जाई आ जौनपुर के बी श्रेणी शहर बनावल जाई.\nएगो बीमार कैदी के मौत का बाद खिसियाइल कैदी बवाल कर दिहलन आ दू गो डिप्टी जेलर समेत पाँच गो पुलिस वालन के घवाहिल कर दिहलन. तीन गो कैदियो घवाहिल हो गइलन. बाद में पी॓एसी आ पुलिस बोलवा के हालात पर काबू कइल गइल.\nभाजपा के राष्ट्रीय उपाध्यक्ष कलराज मिश्र के विधानमंडल भाजपा दल के नेता बनावल जाई. कलराज मिश्र आजु राज्यसभा से इस्तीफा दे दिहलन. उनुकर कार्यकाल वइसहूं दू अप्रेल के खतम होत रहुवे.\nदेवरिया के सत्र न्यायाधीश का अदालत में देवरिया के जिला विद्यालय निरीक्षक डा॰विजय प्रकाश सिंह के जमनात खारिज हो गइल आ उनुका के जेल भेज दिहल गइल.\nबिहार के अब आपन राज्य गीत आ प्रार्थना होखी जवना के लोकार्पण आजु नीतीश कुमार पटना में कइलन. राज्यगीत के रचना कवि सत्यनारायण कइले बाड़न जबकि प्रार्थना एम आर चिश्ती. अब राज्य के सगरी स्कूलन में इहे प्रार्थना गवावल जाई.\nसिवान में साल १९९७ में भइल छात्र नेता चंद्रशेखर आ दू गो अउरी साथियन के हत्या का मामिला में तीन लोग के पटना सीबीआई अदालत दोषी करार दिहलसि. सजाय बियफे का दिन सुनावल जाई.\nऔरंगाबाद के तिवारी बिगहा का लगे एगो ट्रक घर में घुस गइल जवना चलते पाँच लोग के मौत हो गइल.\nरोहतास के तरिगाँव में नेशनल हाईवे पर एगो साइकिल सवार कचरा गइल आ ओकर मौके पर मौत हो गइल.\nपश्चिम चंपारण के लौरििया नरकटियागंज रोड पर ट्रैक्टर लूट के ले भागे में ट्रैक्टर पलट गइल आ एगो लुटेरा ओकरा नीचे दबा के मर गइल.\nआरा के दीनदयाल अपहरण के आरोपी रिंकू सिंह के पटना हाई कोर्ट से जमानत मिल गइल जवना चलते आज ऊ जेल से रिहा कर दिहल गइल.\nगोपालगंज के बैकुंठपुर इलाका के मटियारी गाँव में गंडक नदी में नहात एगो लड़िका डूब के मर गइल.\nइंदिरा आवास खातिर पन्द्रह सौ रुपिया घूस लेबे का आरोप में गोपालगंज बरौली के नवादा पंचायत के मुखियापति पर केस दर्ज भइल. एकर आदेश जिलाधिकारी दिहलन.\nसिवान जिला के नबीगंज प्रखंड के लछुआ गाँव में एगो घर पर डकैती डाल के लाखो रुपिया के गहना नकदी लूट लिहल गइल आ बाद में फायरिंग करत डकैत भाग निकलले.\nगुठनी बीडीओ का घर में काल्हु रात में चोर दू गो मोबाइल, सोलर प्लेट आ बैट्री चोरा लिहलन स. बीडीओ खा के सूत गइल रहलन आ उनुका पता ना चलल.\nइसुआपुर इलाका से गायब एगो युवक के लाश मंगल का साँझ बरामद हो गइल. एह मामिला में युवक के बीबी का आरोप पर थाना में दू आदमी पर नामजद केस दर्ज भइल.\nगाजियाबाद से महरावल का बीच बिहार संपर्क क्रांति एक्सप्रेस में डकैती डाल के साधारण बोगी के सवारियन के लूट लिहल गइल. बाद में ट्रेन रोक के लूटेरा भाग निकललन स आ पुलिस चहेटा के दिखावा करत रह गइल.\nकेन्द्र सरकार के कर्मचारियन के महँगाई भत्ता पहिला जनवरी २०१२ से सात फीसदी बढ़ा दिहल गइल बा.\nकाल्हु आइल उपचुनाव परिणाम में कर्नाटक से एगो लोकसभा सीट पर कांग्रेस के जीत भइल जबकि पाँच गो राज्य में विधानसभा के उपचुनाव में से कवनो सीट ना मिलल.\nमनमोहन सिंह से पवार के नाराजगी के तृणमूल सही बतवले बावे. तृणमूल के कहना बा कि दूरगामी असर वाला फैसला लिहला से पहिले गठबन्हन के सगरी सहयोगियन से राय मशविरा करे के चाहीं. भाजपा के कहना बा कि एह सरकार में प्रधानमंत्री छोड़ केहू दोसर खुश नइखे.\nदिल के दौरा पड़ला का चलते गोवा के पर्यटन मंत्री मातनही सलदन्हा के निधन हो गइल.\nगीता पर रोक लगावे वाली याचिका रूस के सर्वोच्च अदालत में खारिज कर दिहल गइल.\nचीन के लोग “फेरारी” के सर्च ना कर सकसु काहे कि कुछ दिन पहिले फेरारी दुर्घटना में एगो बड़का अधिकारी के बेटा मर गइल. लोग सवाल उठावल शुरू कर दिहल कि ओह अधिकारी का लगे अतना धन कहाँ से आइल कि अतना महँग गाड़ी खरीदलसि. एकरा बाद चीन सरकार सर्च इंजनन के “फेरारी” सर्च करे से रोक दिहलसि. “डेमोक्रेसी” पर रोक पहिले से लागू बा.\nपेरिस में इंडोनेशिया दूतावास का बहरी विस्फोट भइल बाकिर केहू घवाहिल नइखे भइल काहे कि समय से बम के पता लाग गइल रहुवे.\nमे्क्सिको में तेज भूकंप से ११ लोग घवाहिल. सैकड़ो घर तबाह बरबाद भइल.\nआजु पाकिस्तान आ बांगलादेश एशिया कप फाइनल मैच खेलीहें. बांगलादेश एह मैच के जीत के इतिहास बनावे का फेर में बा.\nएगो रोचक मुकाबला में आस्ट्रेलिया आ वेस्ट इंडीज का बीच होखत तिसरका एकदिना मैच बरोबरी पर रह गइल जब वेस्टइंडीज के पारी २२० रन पर समेटा गइल.\nसचिन तेंदुलकर कहले बाड़न कि अबही विराट कोहली के खेले दिहल जाव. उनुका पर कवनो तरह के दबाव मत बनावल जाव.\nबंगाली सिनेमा के मशहूर अभिनेता रहल सौमित्र चटर्जी के दादा साहेब फाल्के पुरस्कार से सम्मानित कइल जाई. सौमित्र चटर्जी सत्यजीत रे का बीसेक फिलिमन में काम कइले रहलन.


वइसनका गवला से का फायदा ? – Anjoria\nनवम्बर 27, 2010 इंदु सोनाली, गायिका, गीत गवनई, भोजपुरी\nबहुते फिल्म आ सैकड़ो अलबम खातिर गा चुकल इन्दु सोमाली ओह दिन फेर पटना के पीजी सुपर साउन्ड में एगो देवी गीत के अलबम रिकार्ड करावे आइल रहली. बातचीत होखे लागल त बतवली कि ऊ विनय बिहारी के शुक्रगुजार बाड़ी जे उनका के फिल्मन में गावे खातिर ब्रेक दिअवलें. अपना आवाज का दम पर इन्दु सोमाली ओह ब्रेक का बाद जमत गइली आ आजु बढ़िया मुकाम पर चहुँप चुकल बाड़ी.\nबतवली कि पहिले ऊ स्टेज शो करत रहली. फेर अलबम खातिर गावे के मौका मिलल आ सबसे पहिले ऊ एही स्टूडियो, पीजी सुपर साउण्ड, में आइल रहली. फेर संजोग से विनय बिहारी से भेंट भइल. विनय बिहारी इन्दु सोमाली के सब जगह ले जा के परिचय करवलें आ कहलें कि बढ़िया गायिका हई, मौका दीहिं.\nभोजपुरी में फूहड़ गीत के बहुतायत पर कहली कि ऊ उहे गावेली जवन सुने वाला पसन्द करेलें. कहली कि खाली भजन गाईं आ केहू सुने वाला ना होखे त गवला से का फायदा ? हँ अतना जरुर कोशिश करेली कि गाना के बोल से वइसन हिस्सा निकाल दिहल जाव जवन सही नइखे.\nनयका गायक गायिका के दिशा निर्देश दिहला का बारे में इन्दु सोमाली कहली कि बस अतने कहीहें कि मेहनत करीं आ लागल रहीं. माँ के आशीर्वाद से आजु हम एहीजा बानी कि रउरा भा कुछ लोग हमरा के जाने लागल बा.\n(स्रोत – संजयभूषण पटियाला)\nPravesh and Shubhi tie the knots


टटका खबर, 11 फरवरी 2017, शनिचर – टटका खबर\nसोशल मीडिया पर प्रधानमंत्री नरेंद्र मोदी के आपत्तिजनक फोटो पोस्ट करे वाला मोबाइल दूकानदार के गाजीपुर पुलिस गिरफ्तार क के जेल भेज दिहलसि. कासिमाबाद में मोबाइल के दुकान चलावे वाला सोनबरसा गांव के बरक्कत राईनी अपना मोबाइल से सोशल मीडिया पर प्रधानमंत्री के आपत्तिजनक तस्वीर पोस्ट कइले रहल. एकरा खिलाफ संघ के ब्रजभूषण सिंह आ व्यापारी नेता देवेंद्र सिंह वगैरह लोग रिपोर्ट दर्ज करवले रहल.\nनवहियन के फोकट में मोबाइल, साइकिल देबे के लालच देखावत अखिलेश आ राहुल आजु लखनऊ में अपना गठबन्हन के 10 सूत्री साझा योजना पेश कइलें. कहल लोग कि राज्य में नवहियन के सरकार बनावे के सही मौका आ गइल बा. दस लाख लोग के फोकट में घरो देबे का वादा कइले बा लोग. यूपी के छह गो शहर में मेट्रो रेल चलावल जाई आ हर जोला मुख्यालय के लखनऊ से चार लेन वाली सड़क से जोड़ दीहल जाई. बाकि अखिलेश ई ना बतवलन कि पिछला पाँच बरीस में ई सब काहे ना कर देखवलें.\nयूपी चुनाव में आखिरकार भाई के प्रेम मुलायम सिंह के प्रचार में उतारिये दिहलसि. मुलायम सिंह यादव आजु इटावा जिला के जसवंतनगर विधानसभा सीट से सपा प्रत्याशी आ अपना भाई शिवपाल यादव ला प्रचार करे ताखा ब्लॉक में एगो सभा कइलन. बाकि अपना भाषण में ना त बेटा अखिलेश के नाम लिहलन ना सपा-कांग्रेस गठजोड़ के.\nयूपी में आजुए आइल पाँच सीट पर एमएलसी चुनाव परिणाम में भाजपा तीन जगहा प शानदार जीत हासिल कइलसि जबकि बाकी दूनू सीट बेदलियन के भेंटाइल बा. भाजपा एह परिणाम पर खुशी जतावत कहले बिया कि नोटबन्दी का बाद यूपा में भइल पहिलका चुनाव के परिणाम जनता का रुझआन देखावत बा.\nयूपी विधानसभा चुनाव के पहिलका दौर के वोटिंग में आजु मुसलमान आ जाट बहुतायत वाला पछिमारा यूपी के 15 जिलन के 73 सीट पर जनता आपन राय दर्ज करवलसि. शुरुआती आकलन में कहल जात बा कि करीब 65 फीसदी वोटर आपन वोट दिहलें. कतहीं से कवनो बवाल के खरब नइखे.\nआजु जब यूपी के एक इलाका में वोटिंग चलत रहल ओही घरी दोसरा इलाकन में चुनाव प्रचार के कामो अपना शवाब प रहुवे, बदायूं में प्रधानमंत्री नरेन्द्र मोदी कहलन कि ‘अखिलेश बाबू, काम नहीं कारनामे बोल रहे हैं’ l ओना लखनऊ में राहुल गाँधी कहलन कि मोदी के बाथरुमन में ताक झाँक करे के आदत ह. राहुल रेनकोट पहिर के बाथरूम में मनमोहन सिंह के नहाए के बात कह के कांग्रेसियन पर मोदी के तंज कसला प बोलत रहुवन.\nहैदराबाद में चलत भारत बंगलादेश का बीच के टेस्ट मे बंगलादेश के शाकिब अल हसन 82 रन, कप्तान मुशफिकुर रहीम 81 नाबाद रन आ मेहदी हसन मिराज के नाबाद 51 रन का बल प मैच के तिसरका दिने बंगलादेश छह विकेट गवैँ के 322 रन बना लिहलसि. बाकि फॉलोआन से बचे खाति ओकरा अबहियों 165 रन बनवला के जरूरत बा.\nसमाजवादी गोल के अध्यक्ष अ यूपी के मुख्यमंत्री अखिलेश यादव से आजु उलमा-ए-कराम के प्रतिनिधि मंडल भेंट क के सेक्युलर वोट बाँटे के साजिश से आगाह कइलसि. जान जाईं जे अपना देश के बकुलाह सेकूलरिज्म का भाषा में गैर हिन्दू वोट सेकूलर आ हिन्दू वोट कमुनल कहल जाला. मुसलमान वोट एकतरफा करावे के हर जुगत कइल ता आ साथ ही हिन्दू वोटन के अगड़ा पिछड़ा दलित वगैरह में तूड़े के चाल चलल जाला. ओने सहारनपुर में बसपा नेत्री मायावतीओ उमेद जतवली कि मुसलमान वोट सपा-कांग्रेस का तरफ ना बहकी आ बसपा का संगे बनल रही. दिल्ली जामा मस्जिद के इमामो खुले आम अपील कइले बाड़न कि मुसलमान आपन वोट बसपा के देसु.\nइलाहाबाद में एगो डीम्ड यूनिवर्सिटी में अध्यापकन आ कर्मचारियन से मारपीट करे के मुख्य आरोपी आ बाहुबली सपा सांसद अतीक अहमद के पुलिस नैनी इलाका से गिरफ्तार क लिहलसि.\nकुछ जरुरी कारण से पूर्वोत्तर रेलवे 13 फरवरी के गोरखपुर से खुले वाली गाड़ी संख्या 12587 गोरखपुर-जम्मूतवी अमरनाथ एक्सप्रेस अउर 15 फरवरी के खुले वाली गाड़ी संख्या 12589 गोरखपुर-सिकन्दराबाद एक्सप्रेस के निरस्त क दिहले बिया.\nमऊ जिला के मोहम्मदाबाद गोहना कोतवाली इलाका में आजु भइल एगो सडक हादसा में साइकिल से जात सुरहुरपुर गांव के एगो बूढ़ के ठाँवे प मौत हो गइल. हादसा मुहम्मदाबाद से लवटत घरी भुजही गांव का नियरा भइल जब एगो तेज चलत वाहन उनुका साइकिल के धक्का मार दिहलसि.\nTags: अखिलेश, गाजीपुर, गोरखपुर-जम्मूतवी अमरनाथ एक्सप्रेस, गोरखपुर-सिकन्दराबाद एक्सप्रेस, चुनाव, मऊ, मुसलमान, मोदी, राहुल, शिवपाल यादव, हिन्दू


मुंबईओ में ‘इ कईसन प्रथा’ के जादू चलल – Anjoria\nमुंबईओ में ‘इ कईसन प्रथा’ के जादू चलल\nअप्रैल 23, 2014 इ कईसन प्रथा, रिंकू घोष, विराज भट्ट\n‘इ कईसन प्रथा’ के जादू बिहार का बाद अब मुंबईओ में खूब चल निकलल बा. भारी भीड़ जुटत बा एकरा देखे ला आ जेही देखत बा उहे कहत बा कि ढेर दिन बाद लीक से हट के बनल कवनो भोजपुरी फिलिम देखे के मिलल बा.\n‘इ कईसन प्रथा’ के नायक नायिका एक्शन स्टार विराज भट्ट आ भोजपुरी के नंबर वन अदाकारा रिंकू घोष बाड़ी. निर्माता दिलीप कुमार वर्मा आ निर्देशक अउर नृत्य निर्देशक निहाल सिंह हउवें.\n‘जो जीता वही सिकंदर’ के शूटिंग पूरा हो गइल\nदिनेश यादव आ राकेश मिश्रा अउर कलुआ के दिवानगी प्रगति पर


अगिला साल से देश भर में गर्भवती महिला आ तीस साल से अधिका उमिर के हर आदमी के मुफ्त में मधुमेह, रक्तचाप आ कैंसर के जाँच कइल जाई. अबही ई सुविधा देश के सौ जिला में चलत बा.\nओडिशा उच्च न्यायालय एगो विवाह समारोह में युवती का साथे दुर्व्यवहार करे वाला युवक के एह शर्त पर जमानत दिहलसि कि ऊ मंदिर में तीन महीना ले भक्तन के जूता पालिश करी.\nपश्चिम बंगाल के नदिया जिले के दू गो गांव से बिटोरल पोल्ट्री नमूना में बर्ड फ्लू के प्रमाण मिलल बा.\nमंगल का दिने कर्नाटक में लोकायुक्त पुलिस येदियुरप्पा के रिश्तेदारन का घर आ दफ्तरन पर छापा मरलसि. एहमें उनुकर बेटा आ दामाद के घर शामिल रहल,\nअतवार के आइल भयंकर भूकम्प से प्रभावित इलाकन में राहत कार्य में तेजी ले आवल गइल बा. एह भूकंप से मरे वालन के गिनिती 68 हो गइल बा. एहमें सिक्किम में 50 लोग, पश्चिम बंगाल में 12 लोग आ बिहार में छह लोग के मौत शामिल बा. जइसे जइसे खबर जुटत बा गिनिती अउरीबढ़े के अनेसा बा.\nलोकपाल समिति में दलितन आ अल्पसंख्यकन के शामिल करे के माँग देश के कन्फेडरेशन ऑफ एससी/एससी ऑर्गनाइजेशंस कइले बा.\nसीबीआई सुब्रह्मण्यम स्वामी के याचिका के विरोध करत अदालत से कहलसि कि चिदम्बरम के 2जी मामिला में मत घसीटल जाव.\nउड़ीसा में बाढ़ राहत खातिर अमेरिका आपात राहत में 50000 डॉलर के शुरुआती सहायता के घोषणा कइलसि.\nसिक्किम में भूकम्प राहत खातिर दलाई लामा5लाख रुपिया दिहले.\nकेंद्रीय ऊर्जा मंत्री सुशील कुमार शिंदे अमेरिकी कारोबारियन के देश के बिजली क्षेत्र में निवेश करे के नेवता दिहले.\nबीएमसी कर्मचारियन के हड़ताल मुख्यमंत्री का आश्वासन पर टूट गइल.\nपश्चिम बंगाल के पश्चिमी मिदनापुर जिला में एगो तृणमूल नेता के नक्सली हत्या कर दिहले.\nबाबा रामदेव कहले कि उनुका राजनीतिक दलन से चरित्र प्रमाणपत्र लिहला के जरूरत नइखे. काल्हु ऊ झाँसी से अपना भारत स्वाभिमान यात्रा के दुसरका चरण के शुरुआत कइलन.\nममता बनर्जी के कहना बा कि माकपा कार्यकर्ता आपन रायफल नक्सलियन के दे दिहले बाड़न जवना से ऊ राज्य में हत्या करत बाड़े.\nइंदौर के पास व्यासखेड़ी में तीन दिन से इलाका के जमीन धंसल जात बा जवना से गाँव वालन में दहशत समाइल बा.\nउद्धव ठाकरे अपना चचेरा भाई राज ठाकरे के गद्दार आ नमकहराम कहलन. दुनु भाईयन में राजनीतिक रस्साकस्सी के ई सबले गिरल मुकाम कहल जा सकेला.\nसुषमा स्वराज अपना बात पर अड़ली कि ऊ उहे कहली जवन महबूबा मुफ्ती कहले रही. महबूबा के कहना बा कि उनुका बात के संदर्भ से काट के गलत तरीका से पेश कइल गइल बा.\nकर्नाटक लोकायुक्त के इस्तीफा मंजूर कर के नया लोकायुक्त के तलाश शुरू कर दिहल गइल.\nसर्वोच्च न्यायालय हसन अली के जमानत पर फैसला 29 सितम्बर के सुनाई.\nदारुल उलूम मोदी के उपास के ‘ड्रामा’ बतवलसि. कहलसि कि जवन मुसलमान ओहमें शामिल भइले उनुकर ईमान ना रह गइल.\nभारत मंगल का दिने अफगानिस्तान के राष्ट्रपति रहल बुरहानुद्दीन रब्बानी के हत्या के कड़ेर आवाज में निंदा कइलसि एह हत्या खातिर ‘आतंक अउर घृणा के ताकतन’ के जिम्मेदार ठहरवलसि. रब्बानी के मंगल का साँझ उनुका घर में आत्मघाती बम विस्फोट से हत्या कर दिहल गइल.\nलीबिया में सत्ता से बेदखल गद्दाफी विद्रोहियन के धमकवले बाड़न कि नाटो के सुरक्षा ओह लोग के हमेशा नइखे मिले वाला.\nपाकिस्तान में 29 शिया तीर्थयात्रियन के गोली मारके हत्या कर दिहल गइल.\nपाकिस्तान अधिकृत कश्मीर के प्रधानमंत्री रहल सुल्तान महमूद चौधरी से बतियावे में काश्मीर के अलगाववादी नेता सैयद अली शाह गिलानी कवनो विरोध ना रहल बाकिर भारत सरकार का तरफ से नियुक्त वार्ताकार राधा कुमार से बतियावे पर बा.\nअमेरिकी राष्ट्रपति बराक ओबामा देश के धनी वर्ग से 15 खरब डॉलर के राशि वसूले के प्रस्ताव कइले बाड़न.\nपाकिस्तान में लाहौर उच्च न्यायालय गूगल भा दोसरा सर्च इंजनन पर प्रतिबंध लगावे से मना कइले बा. बाकिर धार्मिक घृणा फैलावे वाली वेबसाइटन के बंद करे के आदेशो दिहलसि.\nसंयुक्त राष्ट्र लीबिया में विशेष प्रतिनिधि नियुक्त कइलसि,.\nजापान के वाहन निर्माता कम्पनी निसान के भारतीय इकाई मंगल का दिने आपन नया कार मॉडल सन्नी के बाजार में उतरलसि.\nवोक्सवैगन समूह के कंपनी स्कोडा आपन महँग कार वाला मॉडल लाउरा आरएस बाजार में उतार दिहलसि.\nप्याज के निर्यात पर से रोक हटला का बाद नासिक के थोक प्याज मंडी बुध से खुल जाई. मंडी पिछला 13 दिन से बंद रहल.\nयोजना आयोग के तय कइल गरीबी के परिभाषा अरुणा राय खफा बाड़ी.\nदक्षिणी अफ्रीका के देश बोत्सवाना में रेल विकास करे में सहयोग खातिर भारत प्रस्ताव दिहलसि.\nमंगल का दिने शेयर बाजार में तेजी रहल आ सेंसेक्स 354 अंक ऊपर बंद भइल.\nबॉलीवुड अभिनेता रणबीर कपूर अउर निर्देशक इम्तियाज अली अपना आवे वाली फिल्म ‘रॉकस्टार’ के सफलता माँगे हजरत निजामुद्दीन के दरगाह चहुंपले.\nतेरहवाँ मुम्बई फिल्म महोत्सव में गुलजार को लाइफटाइम एचीवमेंट अवार्ड से सम्मानित कइल जाई.\nअभिनेता आ फिल्मकार पंकज कपूर वायु सेना के पायलट बनल चाहत रहले. ना बन पवले त पायलटन का जिनिगी पर फिलिमे बना लिहले. ‘मौसम’ के कहानी लड़ाकू विमान के पायलटन पर बा.\nदीवाली पर रिलीज होई अभिनेत्री हेमा मालिनी के फिल्म ‘टेल मी ओ खुदा’. ओही समय बॉलीवुड बादशाह शाहरुख खान के फिल्म ‘रा.वन’ रिलीज होखे वाला बा.\nचैम्पियंस लीग के क्वालीफायर मुकाबिला में इंगलैण्ड के समरसेट काउंटी क्लब न्यूजीलैंड के ऑकलैंड एशेज टिम के4विकेट से हरा दिहलसि.\nकोलकाता में होखे वाला फुटबाल प्लेयर्स एसोसिएशन ऑफ इंडिया के पुरस्कार समारोह के तिसरका संस्करण में बॉलीवुड के सितारा आ मशहूर खिलाड़ी शामिल होइहें.\nमुश्फिकुर रहीम बनले बांग्लादेश क्रिकेट टीम के नयका कप्तान.\nआस्ट्रेलियाई क्रिकेट टीम के कोच टिम नील्सन एशेज में इंगलैण्ड से मिलल हार के जिम्मेदारी लेत इस्तीफा दे दिहलन.\nचैम्पियंस लीग के क्वालीफायर मैच में त्रिनिदाद अउर टोबैगो के टीम लीसेस्टरशायर के 51 रन से हरा के मुख्य दौर में चल आइल.\nकोलम्बो टेस्ट के मुकाबला बेनतीजा रहल आ तीन मैचन के एह श्रृंखला पर आस्ट्रेलिया 1-0 से कब्जा कर लिहलसि.